text:
261Basife ba tla kwa go Saule kwa Gibea ba re: “Kana Dafita o ntse a iphitlha mo thabaneng ya Hagila ntlheng ya botlhabatsatsi ya naga e e senya.”
Pes. 54:2
2Ke fa Saule a nanoga a fologela kwa sekakeng sa Sife, a na le banna ba le 300 ba ba tlhophilweng ba lseraele go batla Dafita kwa sekakeng sa Sife. 3Saule a thibelela mo thabaneng ya Hagila e e fa tseleng mo ntlheng ya botlhabatsatsi ya naga e e senya, mme Dafita a ntse a le mo sekakeng. Ya re Dafita a utlwa go twe Saule o tlile go mo tsoma kwa sekakeng, 4a roma batlhodi, mme a utlwa ka bone, fa Saule a tlile ka nnete. 5Ke fa Dafita a nanoga, a fitlha kwa felong fa Saule a thibeletseng teng. Saule a bo a robetse fa gare ga magololo a dikoloi, banna ba mo dikanyeditse. Mme Dafita a bona felo fa Saule a robetseng teng le Abenere morwa Nere, molaodi wa mephato ya gagwe.
17:55
6Jaanong Dafita a botsa Ahimelege wa Mohethe le Abisai morwa Seruya morwa-rraagwe Joabe a re: “Ke mang yo o tla fologelang le nna kwa go Saule kwa bothibelelong?” Abisai a re: “Ke tla fologa nao.”
7Jaanong ya re Dafita le Abisai ba fitlha kwa banneng bothibelelong bosigo, ba fitlhela Saule a robetse a thulametse fa gare ga dikoloi; lerumo la gagwe le tsepame fa fatshe fa tlhogong ya gagwe; Abenere le banna ba robetse ba mo dikanyeditse. 8Ke fa Abisai a raya Dafita a re: “Modimo o neetse mmaba wa gago mo diatleng tsa gago kajeno. Nte ke mo tlhabakelele fa fatshe ka lerumo la gagwe gangwe fela; ga go kitla go batlega la bobedi.”
9Dafita a raya Abisai a re: “O se ka wa mmolaya! Gonne ga go ope yo o ka ntshetsang motlodiwa wa Morena letsogo, mme a se ka a bona petso.” 10Dafita a ba a re: “Ka bophelo jwa Morena! Ruri, Morena o tla mo itaya gongwe go tla tla letsatsi la gagwe la go swa gongwe o tla bolawa mo ntweng.
24:13
11A Morena a nthibele go ka ntshetsa motlodiwa wa Morena letsogo. Jaanong he, tsaya lerumo le le fa tlhogong ya gagwe le modutwana wa metsi, re tsamae.” 12Jaanong Dafita a tsaya lerumo le modutwana wa metsi fa tlhogong ya ga Saule, ba tsamaya go se na ope yo o ba bonang gongwe yo o lemogang sepe gongwe yo o thanyang; gonne ba ne ba robetse botlhe, ba thulameditswe ke Morena.
15:12
13Dafita a ba a tshelela kwa moseja ga molapo, a ema mo setlhoeng sa thaba kwa kgakala go le sebaka se segolo fa gare ga bone. 14Jaanong Dafita a tlhaeletsa banna le Abenere morwa Nere a re: “A ga o arabe, Abenere?” Abenere a araba a re: “O mang wena yo o tlhaeletsang kgosi?”
15Mme Dafita a fetola Abenere a re: “A ga o monna? Ke mang yo o tshwanang nao mo Iseraeleng? Jaanong ke ka ntlha ya eng, fa o sa disa morena wa gago, kgosi? Gonne mongwe wa banna o fitlhile koo, a re o bolaya kgosi morena wa gago. 16Se o se dirileng ga se a siama. Ka bophelo jwa Morena! Lo tshwanetswe ke loso, gonne ga lo a disa morena wa lona, motlodiwa wa Morena. Jaanong he, tlhola gore lerumo la kgosi le kae? Modutwana wa metsi o o neng o le fa tlhogong ya yona o kae?”
17Ke fa Saule a lemoga lentswe la ga Dafita a re: “A ke lone lentswe la gago, morwaaka Dafita?” Dafita a araba a re: “Ke lone, kgosi, morena wa me.” 18A ba a re: “Ke ka ntlha ya eng fa morena wa me a latelela motlhanka wa gagwe? Naare ke dirile eng? Go na le bosula bofe mo seatleng sa me?26:18 Ke go re: Kopa boitshwarelo. 19Jaanong he, a kgosi morena wa me e ke e reetse mafoko a motlhanka wa yona: Fa Morena a go tlhotlheletsa gore o lwe le nna, a a utlwisiwe monko wa tshupelo! Mme fa e le batho, a ba hutsege fa pele ga Morena! Gonne ba nteleka kajeno, ba ntlhokisa legae mo nageng ya Morena ba re: ‘Yaa o direle medimo e sele.’ 20Mme jaanong, a madi a me a se ka a tshologela fa fatshe ke le kgakala le sefatlhego sa Morena! Gonne kgosi ya Iseraele e bolotse go batla letsetse le le lengwe fela, jaaka go tsongwa lesogo kwa majweng.”
21Saule a re: “Ke leofile. Boa, morwaaka Dafita! Gonne ga nkitla ke tlhola ke go direla bosula, ka gonne bophelo jwa me bo ne bo tlotlega thata kajeno mo matlhong a gago. Ka nnete, ke dirile bosilo, ka fosa gagolo thata.”
22Mme Dafita a fetola a re: “Bona, lerumo la kgosi ke le. A mongwe wa makau a tshelele kwano, a tle go le tsaya. 23Mme Morena o tla duela mongwe le mongwe ka fa tshiamong ya gagwe le boikanyegong jwa gagwe; gonne Morena o ne a go neetse mo diatleng tsa me kajeno, mme ka bo ke sa rate go ntshetsa motlodiwa wa Morena letsogo. 24Bona, bophelo jwa gago bo ne bo kaiwa segolo kajeno mo matlhong a me, a bophelo jwa me bo kaiwe segolo jalo mo matlhong a Morena, a mpholose mo tlalelong yotlhe.”
25Jaanong Saule a raya Dafita a re: “O tshegofaditswe, morwaaka Dafita. Ruri, o tla dirafatsa, o tswelela pele.” Jaanong Dafita a wela tseleng ya gagwe, Saule le ene a boela kwa felong ga gagwe.


c: text/html

text:
161Lefoko la Morena la tla kwa go nna la re: 2“O se ka wa tsaya mosadi, ò se nne le bomorwa le bomorwadi mo felong fano!” 3Gonne Morena o buile jaana ka ga basimane le basetsana ba ba tsalwang mo felong fa le ka ga bommaabo ba ba ba belegeng le ka ga borraabo ba ba ba tsetseng mo lefatsheng le, a re: 4“Ba tla swa loso lo lo botlhoko, ba sa lelelwe, ba sa fitlhwe. Ba tla nna letshotelo fela mo masimong. Ba tla nyelela ka tšhaka le ka tlala. Ditoto tsa bone e tla nna dijo tsa dinonyane tsa loapi le tsa dibata tsa lefatshe.”
5Gonne Morena o buile jaana a re: “O se ka wa tsena mo ntlong e ba goang ka khutsafalo mo go yona! O se ka wa ya go lela nabo le e seng go ba tshedisa! Gonne ke tlositse kagiso ya me le bopelotlhomogi le kutlwelo-botlhoko mo morafeng o.” Morena o buile jalo. 6“Ba bagolo le ba bannye ba tla swa mo lefatsheng le, ba sa fitlhwe, ba sa hutsafalelwe; go se na ba ba iphatsang, le fa e le ba ba ipeolang ka ntlha ya bone. 7Ga ba nke ba apeela yo o hutsafalang dijo go mo gomotsa ka ga moswi le e seng go mo gela metsi a matshediso ka ntlha ya ga rraagwe gongwe mmaagwe.
8“Le gona o se ka wa tsena mo ntlong ya moletlo wa dijo go nna nabo le go ja le go nwa!” 9Gonne Morena wa masomosomo, Modimo wa Iseraele, o bua jaana a re: “Bonang, ke tla khutlisa modumo wa tuduetso le wa boitumelo le lentswe la monyadi le la monyalwa mo felong fano fa pele ga matlho a lona mo malatsing a lona.
10“Jaanong e re o sena go itsise morafe o mafoko aotlhe a, mme ba go botsa ba re: ‘Ke ka ntlhaang, fa Morena a re atlholetse dipetso tsotlhe tse dikgolo tse? Molato wa rona ke eng?’ Maleo a rona ke afe a re leofetseng Morena, Modimo wa rona, ka ona? 11foo o ba arabe o re: ‘Ke ka gore borraeno ba ntlogetse, go bua Morena, ba sala medimo e sele morago, ba e direla, ba e obamela, mme nna, ba ntlogela, ba se ka ba tshegetsa molao wa me. 12Mme lona lo dirile bosula bogolo go borraeno. Bonang, mongwe le mongwe o latela pelo e e bosula ya gagwe e e thatafetseng, lo sa nkutlwe.
13Ka moo ke tla lo leleka mo lefatsheng le, ke lo latlhela kwa lefatsheng le lona lo sa le itseng, le fa e le borraeno. Kwa teng kwa lo tla direla medimo e sele bosigo le motshegare, gonne ga nkitla ke lo naya boitshwarelo.’ ”
14Ke ka moo Morena a reng: “Bonang, malatsi a tla tla a ba sa tlholeng ba bua ka ona ba re: ‘Ka bophelo jwa Morena yo o ntshitseng Baiseraele kwa lefatsheng la Egepeto!’
15Mme ba tla re: ‘Ka bophelo jwa Morena yo o ntshitseng Baiseraele kwa lefatsheng la bokone le mo mafatsheng otlhe kwa a ba leleketseng gona.’ Kana ke tla ba busetsa mo nageng ya bone e ke e neileng borraabo.
16“Bonang, ke tla roma batshwari ba ditlhapi ba bantsi gore ba ba tshware,” go bua Morena. “Morago ga moo ke tla roma batsomi ba bantsi gore ba ba tsome mo dithabeng tsotlhe le mo mebotong yotlhe le mo dipharong tsa mafika. 17Gonne matlho a me a ntse a lebile ditsela tsotlhe tsa bone. Ga ba ka ke ba iphitlha fa pele ga me. Molato wa bone ga o na go lobiwa fa pele ga matlho a me. 18Mme pelepele ke tla ba beletsa molato wa bone le maleo a bone gabedi, ka ba itshekolotse lefatshe la me ka ditoto tsa maila a bone; ka makgapha a bone a ne a tletse mo bosweng jwa me.”
19Morena, ò thata ya me le phemelo ya me le botshabelo jwa me mo letsatsing la tlalelo. Baheitane ba tla tla kwa go wena, ba tswa kwa dikhutlong tsa lefatshe ba re: “Borraetsho ba ne ba ruile maaka fela, e leng medimo ya boithamako e go se nang ope mo go yona o o thusang sepe. 20A motho o ka itirela medimo? Kana yona ga se medimo!”
21“Ka moo, bonang, ka sebaka seo ke tla ba itsise letsogo la me; ke ba lemosa thata ya me. Ba tla itse gore leina la me ke Morena.

robotstxt: allowed

filter: keep


text:
Slipper Lobster
Leina la Mophato
Slipper lobster
Leina la Maranyane
Scyllaridae
Semeto
E ka nna 50 cm, fa bontsi bo ka nna 25 cm.
Ponalo
E na le dinakana tse dikgolwane mo tlhogong ya yone tse di batlileng di tshwana le digarafo. Mmele wa yone o moleele jaaka wa di’lobster tse dingwe, mme e na le dipara dile tlhano tsa maoto mo skgapheng(diplata tse ditshwaraganeng ka fa tlase) sa yone. Di iphitlha sentle ka mmala wa borokwa jo bosetlhana le mmala wa ‘beige’. Tse dingwe di na le distripe le ditsubaba tsa mebala ya boshibidu, botala ba legodimo le bontsho.
Dikitsiso
Lelapa la Scyllaridae le na le mephato e le 8 le dibopiwa dile 71. Di sikana thata le di’spiny le di’coral Lobster. Ke dibopiwa tse di kelotlhoko. Di itshireletsa ka go ikepela mo santeng. Di ka bonwa mo ditotomeng kgotsa mo mafelong a santa mo lewatleng. Di tsala ka go tshela mae mo metsing pele a nonofatswa ke e tona (Pelagic spawners).
Dijo
E fepa ka di’molluscs, crustaceans, dibokos, echinoderms le detritus.
Anamiso
E bonala mo mawatleng a mafelo a mogote le dipula le a a iketlileng mo lefatshe.
Dibopiwa tsa mophato wa yone
Ridged slipper lobster (Scyllarides nodifer)
Shoveller crayfish (Scyllarides elizabethae)
Spanish slipper lobster (Scyllarides aequinoctialis)


text:
71Ngwanaka, se lebale mafoko a me; ipolokele ditaolo tsa me. 2Tshegetsa ditaolo tsa me, foo o tla phela, le molao wa me jaaka thaka ya leitlho la gago. 3Di bofelele mo menwaneng ya gago, o di kwale mo letlapeng la pelo ya gago.
4Raya botlhale o re: “O kgaitsadiake;” bitsa tlhaloganyo wa ga eno 5gore di go fapose mosadi o sele yo e seng wa gago, wa mafoko a a borethe.
6Gonne nkile ka okomela ka fenstere le ka phatlha ya lobota, 7ka bona lekau mo go ba ba sa tlhalefang; ka lemoga lesilo mo makolwaneng 8le feta le mmila gaufi le sekhutlo sa mosadi yole, le tsamaya mo tseleng e e fetang fa ntlong ya gagwe, 9ka lotlatlana, ka maabanyane, ka nako ya bosigo le lefifi. 10Bonang, ke fa mosadi yole a le kgatlhantsha, a apere diaparo tsa boaka, a le pelo e bolotsana; 11a ipapatsa, a itaola; dinao tsa gagwe tsa tlhoka boikhutso mo ntlong ya gagwe. 12Jaanong o mo mmileng, kgantele o mo dipatlelong, o lalela mo dikhutlong tsotlhe. 13Sule! O tshwere lekau lele, o a le atla; o bolela le lone, a se na ditlhong, a re: 14“Ke ne ke tlamegile go tlhaba ditlhabelo tsa tebogo; kajeno ke dirafaditse maikano a me.
15Ke ka moo ke duleng go go kgatlhantsha le go go batla, mme jaanong ke go bonye. 16Ke adile bolao jwa me ka dikobo le ka masela a a mebalabala a mantle a Egepeto. 17Ke gasitse marobalo a me ka mera le mekgwapha le kinamone tse di nkgang monate. 18Tlaya, a re tlhapelwe ka lorato go fitlha mosong, a re thabisanye ka go ratana! 19Gonne monna wa me ga a yo mo gae, o ile leetong le leleele. 20Sekgwama sa madi o se tshotse; o tla boela kwano gae ka letsatsi le ngwedi o tlalang ka lone.” 21A le raela jalo, a le kgona ka mafoko a mantsi a gagwe le ka borethe jwa loleme lwa gagwe. 22La mo sala morago ka pele jaaka pholo e isiwa go tlhajwa, jaaka lesilo, fa le golegilwe go ya go otliwa; 23go fitlhelela motswi o le phololele sebete; jaaka nonyane e itlhaganela go tsena mo serung e sa itse, fa e ya go bolawa.
24Ka moo he, lona banaka, nkutlweng lo tlhokomele mafoko a molomo wa me. 25A pelo ya gago e se ka ya fapogela mo tseleng ya mosadi yoo, ngwanaka, o se ka wa timelela mo ditselaneng tsa gagwe. 26Gonne ba ba bolailweng ba o ba digileng ba bantsi; botlhe ba ba bolailweng ke ene ke bontsi jo bogolo. 27Ntlo ya gagwe ke ditsela tse di yang kwa felong ga baswi, ke tsa go fologela kwa matlwaneng a loso.


text:
KGAOLO YA BOTLHANO
“Mosadi yo o Molemo Thata”
1, 2. (a) Ruthe o ne a dira tiro ya mofuta ofe? (b) Ruthe o ne a ithuta eng se se molemo ka Molao wa Modimo le ka batho ba gagwe?
RUTHE o khubame go bapa le mokoa wa matlhaka a barele a a a phuthileng mo letsatsing leo. Go setse go nna lefifi mo masimong a Bethelehema mme badiri ba le bantsi ba tsamaya ka iketlo ba lebile kgoro ya motsana o o agilweng mo thoteng e e fa gaufi. Ruthe o tshwanetse a bo a lapile tota, ka gonne e sa le a semeletse go tswa mo mosong. Mme le jaanong o sa ntse a semeletse, o dirisa thobane e nnye kgotsa mootlwana go photha, gore ditlhaka di foforege mo diakong. Tota le fa tiro eno e le thata, letsatsi la gagwe le tsamaile sentle—go feta kafa a neng a solofetse ka gone.
2 A jaanong dilo di setse di simolola go tsamaela mosadi yono yo mosha wa motlholagadi sentle? Jaaka re bone mo kgaolong e e fetileng, o ile a dira tshwetso ya gore a tsamaye le matsalaagwe e bong Naomi, a ikana gore o tla nna le ene le gore Modimo wa ga Naomi e bong Jehofa, e tla nna Modimo wa gagwe. Basadi bano ba babedi ba ba tlhokafaletsweng ke banna ba ne ba fuduga kwa Moabe ba tla mo Bethelehema, mme go ise go ye kae Ruthe wa Momoabe o ne a utlwela gore mo Molaong wa ga Jehofa go na le thulaganyo e e molemo ya go thusa bahumanegi ba Baiseraele le batswakwa. Mme jaanong o ne a lemoga gore batho bangwe ba ga Jehofa ba ba tshelang ka Molao e bile ba thapisitswe ka one ba rata melao ya Modimo e bile ba pelonomi, mme seo se ne sa mo ama pelo fela thata.
3, 4. (a) Boase o ile a kgothatsa Ruthe jang? (b) Sekao sa ga Ruthe se ka re thusa jang mo maemong a a thata a ikonomi a re lebaneng le one gompieno?
3 Mongwe wa batho bao e ne e le Boase, monna mongwe yo o godileng wa mohumi yo Ruthe a neng a ronopa mo masimong a gagwe. Mo letsatsing leo Boase o ne a amegile ka ene jaaka rre. Pelo ya ga Ruthe e ne e phophoma ka boitumelo fa a akanya kafa Boase a mo akgotseng ka gone go bo a tlhokometse Naomi le go bo a tlhophile go sirelediwa ke Modimo wa boammaaruri, Jehofa.—Bala Ruthe 2:11-14.
4 Le fa go ntse jalo, Ruthe a ka tswa a ne a ipotsa gore isagwe e mo tsholetse eng. E re ka e ne e le motswakwa yo o humanegileng e bile a se na monna kgotsa ngwana, o ne a tla tlhokomela ene le Naomi jang mo dingwageng tse di neng di tla latela? A ba ne ba tla kgona go tshela ka tiro ya go ronopa? Mme o ne a tlile go tlhokomelwa ke mang fa a tsofetse? Go a utlwala go bo a ne a tshwenyegile ka dilo tseo. E re ka mo motlheng wa rona go na le mathata a ikonomi, batho ba le bantsi ba tshwenyegile ka dilo tse di ntseng jalo. Fa re ntse re ithuta kafa tumelo ya ga Ruthe e mo thusitseng ka gone go lebana le dikgwetlho tseo, re tla lemoga dilo di le dintsi tse re ka mo etsang mo go tsone.
Tota Lelapa ke Eng?
5, 6. (a) Letsatsi la ntlha la ga Ruthe la go ronopa kwa tshimong ya ga Boase le tsamaile jang? (b) Naomi o ne a itshwara jang fa a bona Ruthe?
5 Fa Ruthe a sena go photha le go kokoanya ditlhaka, o ne a lemoga gore o ronopile mo e ka nnang selekanyo sa ifa kgotsa dilitara di le 22 tsa barele. Morwalo wa gagwe o ka tswa o ne o le boima jwa dikilogerama di ka nna 14! O ne a o tsholetsa, gongwe a o bofile ka letsela mme a o rwala mo tlhogong, go tswa foo a bo a tsena mo tseleng ka lotlatlana, a leba Bethelehema.—Ruthe 2:17.
6 Naomi o ne a itumeletse go bona ngwetsi ya gagwe e a e ratang, gongwe e bile o ile a gakgamala fa a bona morwalo o o boima wa barele o Ruthe a neng a o rwele. Gape Ruthe o ne a tlile ka dijo tse di setseng tse Boase a di nayang badiri, ka jalo ba ne ba lalela ka dijo tseo tse di motlhofo. Naomi o ne a mmotsa: “O ne o ronopa kae gompieno, le gone o ne o dira kae? A yo o neng a go ela tlhoko a segofale.” (Ruthe 2:19) Naomi o ne a le kelotlhoko; o ne a lemoga ka morwalo wa ga Ruthe gore mongwe o thusitse mosadi yono yo mosha wa motlholagadi le go mmontsha bopelonomi.
7, 8. (a) Naomi o ne a tsaya bopelonomi jwa ga Boase bo tswa kwa go mang, mme ka ntlha yang? (b) Ke tsela efe e nngwe e Ruthe a ileng a bontsha matsalaagwe lorato lo lo ikanyegang ka yone?
7 Ba ne ba simolola go tlotla mme Ruthe a bolelela Naomi ka bopelonomi jwa ga Boase. Naomi o ne a araba a amegile maikutlo a re: “A a segofadiwe ke Jehofa, yo o sa tlogelang go nna le bopelonomi jwa gagwe jwa lorato mo batsheding le mo baswing.” (Ruthe 2:20) O ne a tsaya bopelonomi jwa ga Boase bo tswa kwa go Jehofa, yo o kgothaletsang batlhanka ba gagwe go nna pelotshweu e bile a solofetsa go ba segofatsa fa ba bontsha bopelonomi. *—Bala Diane 19:17.
8 Naomi o ne a rotloetsa Ruthe go dira se Boase a mo kopileng sone, gore a ronope mo tshimong ya ga Boase mme a nne gaufi le basadi ba basha ba ntlo ya gagwe gore barobi ba se ka ba mo tshwenya. Ruthe o ne a dirisa kgakololo eo. Gape o ne a “tswelela a nna le matsalaagwe.” (Ruthe 2:22, 23) Mo mafokong ao re bona gape nonofo e e tlhomologileng ya ga Ruthe—lorato lo lo ikanyegang. Sekao sa gagwe se re tlhotlheletsa go ipotsa gore a re tlotla kamano e re nang le yone le ba malapa a rona, re ba ema nokeng le go ba thusa fa go tlhokega. Ka metlha Jehofa o a bona fa re bontsha lorato loo lo lo ikanyegang.
Sekao sa ga Ruthe le Naomi se re gopotsa gore re anaanele ba malapa a rona
9. Re ka ithuta eng ka lelapa mo go Ruthe le Naomi?
9 A mme gone Ruthe le Naomi e ne e le lelapa? Bangwe ba dumela gore mo lelapeng go tshwanetse ga bo go na le monna, mosadi, morwa, morwadi, mmèmogolo, rremogolo, jalo le jalo. Mme sekao sa ga Ruthe le Naomi se gopotsa batlhanka ba ga Jehofa gore go a kgonega gore go nne le kutlwano, bopelonomi le lorato mo lelapeng, le fa le ka nna lennye go le kana kang. A o anaanela ba lelapa la gago? Jesu o ne a gopotsa balatedi ba gagwe gore phuthego ya Bokeresete e ka nna lelapa, tota le mo bathong ba ba se nang ba gabone.—Mar. 10:29, 30.
“Ke Mongwe wa Barekolodi ba Rona”
10. Naomi o ne a batla go thusa Ruthe jang?
10 Go simolola ka nako ya thobo ya barele ka Moranang go fitlha ka nako ya thobo ya korong ka Seetebosigo, Ruthe o ne a ntse a ronopa kwa masimong a ga Boase. Ga go pelaelo gore fa dibeke di ntse di feta, Naomi o ne a akanya thata ka se a ka se direlang ngwetsi ya gagwe e a e ratang. Fa Naomi a le kwa Moabe, o ne a tlhomamisegile gore ga a kitla a kgona go thusa Ruthe go bona monna yo mongwe. (Ruthe 1:11-13) Mme jaanong o simolola go akanya ka tsela e e farologaneng. O ne a raya Ruthe a re: “Morwadiaka, a ga ke a tshwanela go go batlela lefelo la boikhutso?” (Ruthe 3:1) Mo metlheng eo go ne go tlwaelegile gore batsadi ba batlele bana ba bone balekane, mme Ruthe o ne a itshupile gore tota ke morwadia Naomi. O ne a batlela Ruthe “lefelo la boikhutso”—tshireletsego le pabalesego tse motho a ka di bonang fa a na le legae le monna. Mme Naomi o ne a tla dira eng?
11, 12. (a) Fa Naomi a ne a re Boase ke “morekolodi,” o ne a akantse ka thulaganyo efe e e lorato e e mo Molaong wa Modimo? (b) Ruthe o ne a itshwara jang fa matsalaagwe a mo gakolola?
11 Lekgetlo la ntlha fa Ruthe a ne a bolelela Naomi ka Boase, Naomi o ne a re: “Monna yono ke wa losika lwa rona. Ke mongwe wa barekolodi ba rona.” (Ruthe 2:20) Seo se ne se kaya eng? Molao wa Modimo o o neng o neilwe Baiseraele o ne o na le thulaganyo e e lorato ya go thusa malapa a a neng a goga bokete ka ntlha ya khumanego kgotsa go swelwa. Fa mosadi a ne a ka nna motlholagadi a ise a tshole ngwana, o ne a hutsafala thata ka gonne leina la monna wa gagwe le ne le tla nyelela mo dikokomaneng tse di neng di tla latela. Le fa go ntse jalo, Molao wa Modimo o ne o letla morwarraagwe moswi go nyala motlholagadi yoo, gore a mo tsholele moruaboswa yo o neng a ka tsweletsa leina la monna wa gagwe yo o tlhokafetseng le go tlhokomela dithoto tsa lelapa. *—Dute. 25:5-7.
12 Naomi o ne a bolelela Ruthe se a neng a ikaeletse go se dira. Akanya kafa mosadi yono yo mosha a neng a gamaregile ka gone fa matsalaagwe a ntse a bua. Molao wa Baiseraele o ne o le mosha mo go Ruthe, e bile o ne a ise a tlhaloganye sentle bontsi jwa dingwao tsa bone. Le fa go ntse jalo, o ne a tlotla Naomi fela thata mo a neng a reetsa ka kelotlhoko lefoko lengwe le lengwe le a neng a mmolelela lone. Se Naomi a neng a re Ruthe a se dire se ne se ka lebega se sa tlwaelega kgotsa se tlhabisa ditlhong—le e leng go diga seriti—le fa go ntse jalo, Ruthe o ne a dumela go se dira. O ne a bua jaana ka boikokobetso: “Sotlhe se o se mpolelelang ke tla se dira.”—Ruthe 3:5.
13. Re ka ithuta thuto efe mo go Ruthe ka go amogela kgakololo ya bagolo? (Bona le Jobe 12:12.)
13 Ka dinako tse dingwe go thata gore basha ba reetse kgakololo ya batho ba ba godileng le ba ba nang le maitemogelo go ba feta. Gantsi basha ba akanya gore bagolo ga ba tlhaloganye dikgwetlho le mathata a ba lebanang le one. Sekao sa ga Ruthe sa boikokobetso se re gopotsa gore go reetsa dikgakololo tse di botlhale tsa bagolo ba ba re ratang le ba ba re batlelang se se molemo, go ka re solegela molemo fela thata. (Bala Pesalema 71:17, 18.) Naomi o ne a naya Ruthe kgakololo efe, mme gone, a Ruthe o ne a segofalediwa go reetsa kgakololo eo?
Ruthe Kwa Seboaneng
14. Seboana ke eng, mme se dirisediwa eng?
14 Maitseboa ao, Ruthe o ne a ya kwa seboaneng—bodilo jo bo sephaphathi e bile bo le thata kwa bontsi jwa balemi ba neng ba photha le go olosa ditlhaka gone. Gantsi go ne go tlhophiwa lefelo le le mo mofapheng kgotsa kwa godimo ga thota, kwa go neng go na le pheswana e e maatla maitseboa kgotsa ka lotlatlana. Gore badiri ba ntshe mmoko le matlhaka mo dijong tsa ditlhaka, ba ne ba dirisa diforoko tse dikgolo kgotsa digarawe go olosa ditlhaka tseno mo phefong e e neng e tla dira gore mmoko o o motlhofo o fokiwe ke phefo mme dijo tsa ditlhaka tsone di bo di wela mo boalong.
15, 16. (a) Tlhalosa se se neng sa direga kwa seboaneng fa Boase a ntse a wetsa tiro ya letsatsi? (b) Ke eng se se neng sa lemotsha Boase gore Ruthe o rapame mo dinaong tsa gagwe?
15 Ruthe o ne a lebile badiri ka kelotlhoko fa ba ntse ba wetsa tiro ya bone ya letsatsi. Boase o ne a tlhokometse badiri fa ba ntse ba olosa dijo tsa ditlhaka go fitlha di nna mokoa. Fa a sena go ja dijo tse di monate, o ne a robala go bapa le mokoa oo. Go bonala mokgwa ono o ne o tlwaelegile, gongwe o dirwa go sireletsa thobo mo magodung le mo dikebekweng tse di kotsi. Ruthe o ne a bona fa Boase a robala. Jaanong e ne e le nako ya gore a dire se Naomi a mo laetseng sone.
16 Ruthe o ne a ya kwa go Boase a nanabela, pelo ya gagwe e iteela ka bonako. O ne a bona gore Boase o ile ka boroko. Mme fela jaaka Naomi a buile, o ne a ya kwa dinaong tsa ga Boase a di bipolola a bo a rapama foo. Morago ga moo a bo a leta. Go ne ga feta lobaka. Ruthe o tshwanetse a bo a ne a bona e kete o letile lobaka lo loleele. Kgabagare mo e ka nnang bosigogare, Boase o ne a itshikinya. E re ka a ne a sitwa, o ne a phutholola matsogo, gongwe a leka go ikhurumetsa dinao gape. Mme o ne a utlwa gore go na le mongwe. Pego eo ya re: “Bonang! ga bo go na le mosadi a rapame fa dinaong tsa gagwe!”—Ruthe 3:8.
17. Batho ba ba akanyang gore boitsholo jwa ga Ruthe bo ne bo sa siama ba itlhokomolosa dintlha dife tse pedi?
17 O ne a botsa: “O mang?” Ruthe o ne a araba, gongwe lentswe la gagwe le roroma a re: “Ke nna Ruthe lelata la gago, mme wena tsharololela ntlha ya seaparo sa gago mo godimo ga lelata la gago, ka gonne o morekolodi.” (Ruthe 3:9) Babatlisisi bangwe ba motlha wa gompieno ba akanya gore se Ruthe a neng a se dira le go se bua se bontsha gore o ne a batla go tlhakanela dikobo, mme ba itlhokomolosa dintlha dingwe tse pedi. Sa ntlha, se Ruthe a neng a se dira se ne se tsamaisana le dingwao tsa motlha oo, tse bontsi jwa tsone di sa tlwaelegang gompieno. Ka jalo, go tla bo go sa utlwale go bapisa se a neng a se dira le boitsholo jo bo sa siamang jo bo leng teng gompieno. Sa bobedi, Boase o ne a araba ka tsela e e neng e bontsha sentle gore o ne a tsaya se Ruthe a neng a se dira se siame e bile se tlotlega.
18. Boase o ne a reng go gomotsa Ruthe, mme o ne a umaka makgetlo afe a mabedi a mo go one Ruthe a neng a bontsha bopelonomi jwa lorato?
18 Fa Boase a ntse a bua le Ruthe, ga go pelaelo gore Ruthe o ne a kgothadiwa ke tsela e e bonolo e a neng a bua le ene ka yone. O ne a re: “E kete Jehofa a ka go segofatsa, morwadiaka. O bontshitse bopelonomi jwa gago jwa lorato botoka mo lekgetlhong la bofelo go na le mo go la ntlha, ka go sa latele makawana e ka tswa e le a maemo a a kwa tlase kana a a humileng.” (Ruthe 3:10) ‘Lekgetlho la ntlha’ ke fa Ruthe a ne a bontsha Naomi lorato lo lo ikanyegang ka go tsamaya le ene le go mo tlhokomela fa a ne a boela kwa Iseraele. ‘Lekgetlho la bofelo’ ke se a neng a se dira ka nako eo. Boase o ne a lemoga gore mosadi yo mosha jaaka Ruthe o ne a ka tlhopha go nyalwa ke monna yo mosha, a ka tswa a humile kgotsa a humanegile. Le fa go ntse jalo, o ne a batla go dira molemo, e seng mo go Naomi fela mme le mo monneng yo o tlhokafetseng wa ga Naomi, gore a tsweletse leina la monna yoo mo nageng ya gaabo. Ga go gakgamatse go bo Boase a ne a kgatlhilwe thata ke mosadi yono yo mosha yo o seng pelotshetlha.
19, 20. (a) Ke eng fa Boase a sa dumela ka yone nako eo gore o tla nyala Ruthe? (b) Ke ka ditsela dife Boase a ileng a bontsha Ruthe bopelonomi le go akanyetsa seriti sa gagwe?
19 Boase o ne a tswelela ka gore: “Mme jaanong, morwadiaka, o se ka wa boifa. Sengwe le sengwe se o se buang ke tla se go direla, ka gonne mongwe le mongwe mo [kgorong ya] batho ba gaetsho o a lemoga gore o mosadi yo o molemo thata.” (Ruthe 3:11) O ne a lebile pele go nyala Ruthe; gongwe e bile o ne a sa gakgamala fa a kopiwa gore a mo rekolole. Mme gone, Boase e ne e le monna yo o siameng e bile a sa ikaelela go dira dilo fela gore a itsholegele molemo. O ne a bolelela Ruthe gore go na le morekolodi yo mongwe, yo o gaufi ka losika le lelapa la monna yo o suleng wa ga Naomi. Boase o ne a tla bua le ene pele mme a mo neye tshono ya go nyala Ruthe.
Ruthe o ne a itirela leina le lentle ka gonne a ne a bontsha ba bangwe bopelonomi le tlotlo
20 Boase o ne a kopa Ruthe gore a robale mme a ikhutse go fitlha ka masa; mme a boele gae a sa bonwe ke ope. O ne a sa batle go diga Ruthe seriti e bile a sa batle go itiga seriti, ka gonne batho ba ne ba ka tsaya gore ba nnile le boitsholo jo bo sa siamang. Ruthe o ne a rapama gape mo dinaong tsa monna yono, gongwe jaanong a wetse makgwafo morago ga gore a mo arabe ka bopelonomi. Mme fa go sa ntse go le lefitshwana, o ne a tsoga. Boase a tlatsa kobo ya ga Ruthe ka mpho ya bopelotshweu ya barele mme Ruthe a boela gae kwa Bethelehema.—Bala Ruthe 3:13-15.
21. Ke eng se se ileng sa dira gore Ruthe a itsege e le “mosadi yo o molemo,” mme re ka etsa sekao sa gagwe jang?
21 Ruthe o tshwanetse a bo a ile a itumela tota fa a akanya ka se Boase a se buileng—gore o ne a itsege mo bathong botlhe e le “mosadi yo o molemo thata”! Ga go pelaelo gore go tlhagafalela ga gagwe go itse Jehofa le go iketleeletsa go mo direla, ke gone go dirileng gore a itsege ka tsela eo. Gape o ile a bontsha bopelonomi le go akanyetsa Naomi le batho ba gaabo, mme a ikemisetsa go fetoga le go tshela ka melao le dingwao tse a neng a sa di itse. Fa re etsa tumelo ya ga Ruthe, re tla leka go tlotla batho ba bangwe, tsela e ba tshelang ka yone le dingwao tsa bone fela thata. Fa re dira jalo, le rona re ka itsege re le batho ba ba molemo.
Go Batlela Ruthe Lefelo la Boikhutso
22, 23. (a) Mpho e Boase a neng a e naya Ruthe e ka tswa e ne e kaya eng? (Bona le ntlha e e kwa tlase.) (b) Naomi o ne a kgothaletsa Ruthe go dira eng?
22 Fa Ruthe a goroga, Naomi o ne a mmotsa: “O mang morwadiaka?” E re ka go ne go le lefifi, gongwe o ne a botsa ka gonne a sa bone sentle, mme gape Naomi o ne a batla go itse gore a Ruthe o tla tswelela e le motlholagadi kgotsa go na le tsholofelo ya gore a ka nyalwa gape. Ruthe o ne a tlotlela matsalaagwe ka yone nako eo se se diragetseng magareng ga gagwe le Boase. Gape o ne a mmontsha mpho ya barele e Boase a rileng a mo e neye. *—Ruthe 3:16, 17.
23 Naomi o ne a kgothaletsa Ruthe ka botlhale gore letsatsi leo a nne mo lapeng, mme a se ka a ya go ronopa. O ne a tlhomamisetsa Ruthe: “Monna yono ga a ne a ikhutsa fa a sa fetsa kgang eno gompieno.”—Ruthe 3:18.
24, 25. (a) Boase o ne a bontsha jang gore ke monna yo o siameng le yo o seng pelotshetlha? (b) Ruthe o ne a segofadiwa ka ditsela dife?
24 Naomi o ne a nepile ka se a se buileng ka Boase. O ne a ya kwa kgorong ya motse kwa gantsi bagolwane ba motse ba neng ba kopana gone mme a leta go fitlha monna mongwe yo e neng e le wa losika a feta. Boase o ne a naya monna yoo tshono fa pele ga basupi gore a nne morekolodi ka go nyala Ruthe. Le fa go ntse jalo, monna yoo o ne a gana a re go dira jalo go tla senya boswa jwa gagwe. Ka jalo, fa ba ntse ba le kwa kgorong ya motse, Boase o ne a bua fa pele ga basupi gore o tla nna morekolodi ka go reka tshimo ya ga Elimeleke, monna yo o tlhokafetseng wa ga Naomi le ka go nyala Ruthe wa motlholagadi, yo o neng a nyetswe ke Mahelone morwa Elimeleke. Boase o ne a re o solofela gore ka go dira jalo o ne a tla “tsosa leina la monna yo o suleng mo bosweng jwa gagwe.” (Ruthe 4:1-10) Ruri Boase e ne e le monna yo o siameng le yo o seng pelotshetlha.
25 Boase o ne a nyala Ruthe. Go tswa foo re bala jaana: “Jehofa a dira gore a ithwale mme a tshola ngwana wa mosimane.” Basadi ba Bethelehema ba ile ba baka Naomi ba bo ba akgolela Ruthe go bo a le botoka mo go Naomi go na le barwa ba le supa. Moragonyana, re bala gore morwa yoo wa ga Ruthe o ne a nna mogologolwane wa ga Kgosi Dafide yo o maatla. (Ruthe 4:11-22) Mme Dafide ene o ne a nna mogologolwane wa ga Jesu Keresete.—Math. 1:1. *
26. Sekao sa ga Ruthe le sa ga Naomi di re gopotsa eng?
26 Ruri Ruthe o ne a segofaditswe. Mme Naomi le ene o ne a segofaditswe ka gonne o ne a thusa go godisa ngwana jaaka e kete ke wa gagwe. Matshelo a basadi bano ba babedi a nna a re gopotsa gore Jehofa Modimo o bona botlhe ba ka boikokobetso ba dirang ka natla go tlhokomela ba malapa a bone e bile ba mo direla ka boikanyegi mmogo le batho ba gagwe ba a ba tlhophileng. Ka metlha o segofatsa batho ba ba ikanyegang ba ba jaaka Boase, Naomi le Ruthe.
^ ser. 7 Fela jaaka Naomi a ile a bua, bopelonomi jwa ga Jehofa ga bo bontshiwe batshedi fela; bo bontshiwa le baswi. Naomi o ne a tlhokafaletswe ke monna le bomorwawe ba babedi. Ruthe o ne a tlhokafaletswe ke monna. Ga go pelaelo gore basadi bano ba babedi ba ne ba rata banna bao ba bararo fela thata. Bopelonomi le fa e ka nna bofe jo bo neng jwa bontshiwa Naomi le Ruthe, tota bo ne bo bontshiwa banna bao ba ba neng ba ka rata gore basadi bano ba ba molemo ba tshele sentle.
^ ser. 11 Go bonala tshwanelo ya go nyala motlholagadi yo o ntseng jalo e ne e newa pele morwarraa monna yo o tlhokafetseng, morago ga moo e ne e ka newa monna mongwe yo o atamalaneng thata le ene ka losika, mme go ne go ntse jalo le ka tshwanelo ya go rua boswa.—Dipa. 27:5-11.
^ ser. 22 Boase o ne a naya Ruthe dilekanyo di le thataro tsa barele tse go sa buiwang boima jwa tsone—gongwe e le go bontsha gore fela jaaka morago ga malatsi a le marataro a tiro go latela boikhutso jwa Sabata, malatsi a ga Ruthe a go dira ka natla e le motlholagadi a ne a tla tloga a latelwa ke “boikhutso” jo a neng a tla nna le jone, ka gonne a na le legae le le sireletsegileng le monna. Ka fa letlhakoreng le lengwe, dilekanyo di le thataro—gongwe tsa digarawe tse di tletseng—e ne e le tsone fela tse Ruthe a neng a ka kgona go di rwala.
^ ser. 25 Ruthe ke mongwe wa basadi ba le batlhano ba ba leng mo lenaaneng la Baebele la bagologolwane ba ga Jesu. Yo mongwe ke Rahabe yo e neng e le mmaagwe Boase. (Math. 1:3, 5, 6, 16) Fela jaaka Ruthe, e ne e se Moiseraele.


text:
THUTO 28
Ke Eng Se o Ka se Fitlhelang mo Website ya Rona
Jesu Keresete o ne a raya balatedi ba gagwe a re: “A lesedi la lona le phatsime fa pele ga batho, gore ba tle ba bone ditiro tsa lona tse di molemo mme ba neye Rraalona yo o kwa magodimong kgalalelo.” (Mathaio 5:16) Gore re kgone go dira jalo, re dirisa thekenoloji ya bosheng ka tsela e e molemo, go akaretsa le Internet. Aterese ya rona ya Internet ya jw.org, ke ya semolao mme e na le tshedimosetso e e tlhalosang se Basupi ba ga Jehofa ba se dumelang le tiro ya bone. Ke tshedimosetso efe e nngwe e e fitlhelwang mo go yone?
Dikarabo tse di tswang mo Baebeleng tsa dipotso tse gantsi di bodiwang. O ka kgona go bona dikarabo tsa dipotso tsa botlhokwa tse gantsi batho ba ipotsang tsone. Ka sekai, pampitshana ya setlhogo se se reng, A Pogo e Tla Fela? le ya setlhogo se se reng, A Tota Baswi ba ka Tshela Gape? di gone mo Internet ka dipuo di feta 600. Gape o tla fitlhela Baebele ya Thanolo ya Lefatshe le Lesha ka dipuo di feta 130 le dikgatiso tse dingwe tse di ka go thusang go ithuta Baebele, go akaretsa le buka ya Totatota Baebele e Ruta Eng? le dikgatiso tsa bosheng tsa Tora ya Tebelo le Tsogang! O ka nna wa bala kgotsa wa reetsa bontsi jwa dikgatiso tseno mo Internet kgotsa wa itseela dingwe tsa tsone ka difomete tse di tlwaelegileng tse di jaaka MP3, PDF kgotsa EPUB. O ka nna wa printa ditsebe di se kae tsa kgatiso nngwe ka puo ya motho yo o kgatlhegang mme wa mo naya tsone gore a kgone go ipalela! Go na le dibidio tsa puo ya diatla ka dipuo di le dintsi. O ka nna wa itseela diterama tsa mmalo wa Baebele, diterama tsa Baebele le mmino o o monate o o ka itumelelang go o reetsa ka nako ya gago.
Tshedimosetso ya boammaaruri ka Basupi ba ga Jehofa. Gape go nna go tsenngwa dikgang tsa bosheng le dibidio tse di khutshwane tse di buang ka tiro ya rona e e dirwang mo lefatsheng lotlhe, ditiragalo tse di amang Basupi ba ga Jehofa le tiro e re e dirang go namola batho ka dinako tsa mathata. O ka bona lenaane la dikopano tsa kgaolo tse di tla tshwarwang le tshedimosetso ya go ikgolaganya le diofisi tsa rona tsa makala.
Dilo tseno di re thusa go phatsimisetsa lesedi la boammaaruri kwa dikarolong tse di kgakalakgakala tsa lefatshe. Batho ba ba mo dikontinenteng tsotlhe, go akaretsa le Antarctica, ba solegelwa molemo ke molaetsa ono. Re rapelela gore “lefoko la ga Jehofa le nne le tsamaye ka bofefo” mo lefatsheng lotlhe, gore Modimo a galalediwe.—2 Bathesalonika 3:1.
Aterese ya Internet ya jw.org e thusa batho ba le bantsi jang go ithuta boammaaruri jwa Baebele?
Ke eng se o ka batlang go batlisisa ka sone mo atereseng ya rona ya Internet?


text:
Lefelo
Selo sa konokono se YBB e ngokang batho ka sone ke lefelo le e ntseng sentle mo go lone le dikago tsa dikhamphase tse di farologaneng, tsa Mahikeng, Potchefstroom le Vanderbijlpark.
• Khamphase ya Mahikeng kwa motsemoateng wa Bokone-Bophirima mme e na le batho ba dinaga tse di farologaneng, baithuti ba ba tswang kwa dinageng di le 22 ba ba ikwadisitseng mo magorong a yone a le matlhano. Khamphase eno e na le tebego ya motseselegae, e e nang le dikago tse di nonofileng le tikologo e e sireletsegileng.
• Khamphase ya Potchefstroom e mo toropong ya yunibesiti e e nang le hisitori ya Potchefstroom. Ka setso sa yone se se nonofileng le go dira sentle ga yone mo dithutong tsa yone mo magorong otlhe a le robedi, Khamphase eno e itsege ka go dira sentle mo metshamekong le mo dikagong tsa setso. Ngwaga le ngwana, Khamphase e amogela baatlelete ba ba fetang 1 000 go tswa kwa dinageng di le 25 ba ba ngokwang ke mafelo a yone a boleng jo bo kwa godimo a go ikatisa, bokwagodimo jwa one le maemo a bosa. Ka gale, Khamphase e tshwara diterama tse di farologaneng, mmino kwa dikhwaere le ditlhopha tsa mmino tse di itiretseng leina mo nageng yotlhe le kwa dinageng di sele tota.
• Khamphase eno e e fa dintshing tsa Noka ya Vaal mo lefelong le le itsegeng thata la tlhago le le somarelwang, Khamphase ya Khutlotharo ya Lekwa e e nang le batho ba ditso tse di farologaneng gape e na le tikologo e ntle, e e nang le mefuta e e farologaneng ya diphologolo mo mabaleng a khamphase. Go tla go fitlha boeng jaana, Khamphase eno e ne e na le legoro le le lengwe fela la thuto, mme ka ntlha ya mafapha a kgwebo le intaseteri mmogo le go gola ga palo ya bathuti go ne go batla gore magoro a oketsege, jaanong e na le magoro a le mabedi, Legoro la Disaense Tsa Ikonomi le Thekenoloji ya Tshedimosetso le Legoro la Dithuto ka Mekgwa ya Batho.
Lefelo leno le YBB e leng mo go lone le na le mesola e le mmalwa:
• Le kgona go fitlhelelwa ke baithuti ba le bantsi go feta diyunibesiti tse dingwe.
• Le rotloetsa kamogelo ya baithuti ba ditso tse di farologaneng – e leng selo sa botlhokwa se se dirang gore e atlege mo Aforika Borwa wa puso ya temokerasi – ka go amogela baithuti ba metsesetoropo le metseselegae, ba ditshaba, ba dipuo le ditso tse di farologaneng. Pharologano eno e bontshiwa sentle ke dipuo tse di farologaneng tse di dirisiwang mo YBB, tse di akaretsang Seesemane, Aforikanse le Setswana jaaka dipuo tsa semmuso tsa puisano.
• Le tlhomamisa gore YBB e gatela pele mo go tsa thekenoloji, intaseteri le saense. Gauteng ke porofense ya Aforika Borwa e e nang le madirelo go gaisa tse dingwe tsotlhe, fa Porofense ya Bokone-Bophirima yone e gatetse pele ka go nna lefelo la ditiro tsa kgwebo.
Go botlhokwa go ela tlhoko gore dikhamphase tsothe ya YBB ka boraro jwa tsone di dirisa melao e e tshwanang mo go tsa thuto, dipatlafalo tse di tshwanang tsa go amogela baithuti le gore di na le thulaganyo e e tshwanang ngwaga otlhe. Seno se tlhomamisa gore baithuti, go sa kgathalasege gore ba kwa kae, ba simolola ngwaga wa dithuto le go o wetsa ka nako e le nngwe, ba nna le lenaane le le lengwe fela la go kwala ditlhatlhobo le gore ba na le kemonokeng ya boleng jo bo tshwanang mo go tsa thuto.


text:
21Mme wena, ngwanaka, tia jaanong ka bopelotlhomogi jo bo mo go Keresete Jesu. 2Mme dilo tse o di utlwileng mo go nna go le basupi ba bantsi, o di neele batho ba ba ikanyegang, ba ba bileng ba tla nonofa go di ruta ba bangwe.
3Boga le nna jaaka motlhabani yo o siameng wa ga Keresete Jesu. 4Ga go ope yo e a reng a bololetse tlhabano, a tshwenyegele tse a iphedisang ka tsona, mme o dira gore a kgatlhe ene yo o mmileditseng ntweng. 5Kana le fa motho a tsena mo kgaisanyong, ga a nke a rwesiwa serwalo, fa a sa se lekele ka fa molaong.
6Molemi yo o itapisang o tshwanetse go nna wa ntlha yo o jang maungo. 7Ela se ke se buang tlhoko; gonne Morena o tla go neela tlhaloganyo mo dilong tsotlhe.
8Gopola Jesu Keresete yo o tsositsweng mo baswing, yo e leng wa losika lwa ga Dafita ka fa Efangeleng ya me
2 Sam. 7:12
9e ke e bogelang, mo ke bileng ka golegwa jaaka mosenyi. Mme Lefoko la Modimo lone ga le a golegwa.
Bafil. 1:12-14
2:17
10Ke gona ka moo ke itshokelang dilo tsotlhe ka ntlha ya batlhaolwi gore le bone ba amogele pholoso e e mo go Keresete Jesu le kgalalelo e e sa khutleng.
11Lefoko le le boikanyo ke le:
“Fa re sule nae,
re tla phela nae.
12Fa re itshoka,
re tla busa nae; fa re mo itatola,
le ene o tla re itatola.
13Fa re sa ikanyege,
ene o tla nna a le boikanyo;
gonne ga a ka ke a iitatola.”
Num. 23:19
14Dilo tseo o di ba gopotse, o ba tlhagise fa pele ga Modimo gore ba se ka ba ganetsanya ka mafoko mo go sa thuseng sepe, mme e le fela go isa ba ba a utlwang mo tshenyegong.
Tito 3:9
15O nne tlhaga gore o itshupetse Modimo o le yo o ikanyegang, o le modiri yo o se nang go tlhajwa ke ditlhong, yo o lebanyang Lefoko la boammaaruri ka tshwanelo.
Tito 2:7,8
16Mme dipalabalo tsa boithamako o di tshabe; gonne babalabadi ba tla nna ba tswelela pele fela mo boikepong.
17Lefoko la bone le tla nna le kekela jaaka tlhagala e e kekelang, ba Himeneo le Fileto e leng bangwe ba bone,
18ba ba fapogileng boammaaruri ba re tsogo ya baswi e setse e dirafetse, ba be ba senya tumelo ya ba bangwe. 19Le fa go ntse jalo motheo o o tlhomameng wa Modimo o eme, o na le sekano se se reng: “Morena o itse ba e leng ba gagwe;” le se se reng: “A mongwe le mongwe yo o bitsang leina la Morena a tlogele tshiamololo.”
20Mme jaanong mo ntlong e kgolo ga go na dijana tsa gouta le tsa selefera fela, mme go na le tsa logong le tsa letsopa le tsona, tse dingwe e le tsa tlotlo, tse dingwe e le tsa tlotlololo. 21Jaanong fa motho a tlhapa dilo tseo, o tla nna sejana sa tlotlo se se itshepisitsweng, se se lebanyeng go direla mong wa ntlo, se se baakanyeditsweng tiro nngwe le nngwe e e molemo. 22Tshaba dikeletso tsa bokau, o batle tshiamo le tumelo le lorato le kagiso mmogo le ba ba bitsang Morena ka dipelo tse di itshekileng.
23Mme dipotso tsa bosilo le tsa bonyana o di gane, ka o itse gore di tsala kgang fela.
24Mme motlhanka wa Morena ga a tshwanela go nna motho wa kgang, mme a a nne pelontle le botlhe, a itse go ruta, mme a itshokele bosula;
25a be a kgalemele baganetsi ka bonolo, e tle e re gongwe Modimo o ba nee tlhabologo e e isang kitsong ya boammaaruri, 26ba tle ba rarabologelwe, ba tswe mo serung sa ga Diabolo se ba neng ba tshwerwe ka sona gore ba dirafatse thato ya gagwe.


text:
Tshupô ya Magakabe
Magakabe a ka baka ditatlhegelô tse di kgolo go balemirui ba leruo ga mmogo le ba dijalo, maungo le diterebe. Dipalo tse di oketsegang tsa ona di baka tlhobaboroko e e golang ka ntlha ya seabe sa ona mo digagabing, dinonyaneng tse nnye le mo ditsheding tse dingwe.
Fela, ga di maswe ka bojotlhe. Goya ka Endangered Wildlife Trust, magakabe a tsaya karolo e e botlhokwa mo boamanong-tshedi jaaka diselasedi, ka ge go ja diphologolo tse di suleng ga ona go thusa go thibela kanamô ya malwetse. A thusa gape go tshola dipalopalo tsa magotlo ka fa tlase ga taolô, mme dintlhaga tsa ona gantsi di diriswa ke merokapula kgotsa dinonyane tsa ditlhasedi tse dingwe, tse di jaaka diphakalane le bomankgodi.
Magakabe a Mmala-pedi le Magakabe a Molala-tshweu
Magakabe a mmala-pedi (Corvus albus) le magakabe a molala-tshweu (Corvus albicollis) ke ditlhokatsebe tse di kgolo mo dipolaseng. Magakabe a mmala-pedi a a godileng a mantsho mmele otlhe, ntle fela le letshwaomolaleng le le sweu le purapura ya mafofa e tshweu e e fa godimo mme e atologela kwa dikarolwaneng tse di ka fa tlase tsa sehuba, matlhakore a mmele le mafofa a axilla.
Magakabe a mmala-pedi a a godileng a boleele jo bo ka nnang 45 cm, ka boleele jwa diphuka jo bo farologanang goya ka legato la go sola le ka dingwaga tsa nonyane. Di ka bonwa go ralala Borwa jwa Afrika, fela gantsi di dula gaufi le masimo, savanna, dikgaolo tsa setoropo, dithota tsa matlakala, matlhakore a ditsela le diporo.
Legakabe la molala-tshweu le na le mmala o o bontsho jo bo phatsimang ka letshwaomolaleng le le sweu fa morago ga molala. Molongwana wa lona o mogolo o o ikgarileng o montsho ka ntlhana e tshweu. Bagolo ba boleele jwa 50 goya go 54 cm, ka tsharologo ya diphuka ya 48 goya go 43 cm. A fitlhelwa go ralala Afrika Borwa, ka bontsi kwa dikgaolong tsa dithaba, mekgatšheng le mafikeng, fa phulô e ka diragala mo dinageng tse di bulegileng.
Ditshedi ka bobedi di tsadisana botshelo jotlhe. Dintlhaga ke dipopego tse di kima tse di dirilweng ka dithupana le medi, ka boalô jwa ka fa gare jo bo boleta jwa seretse, seloko, megala ya boboa kgotsa bojang. Paka ya tsadisano e farologana goya ka maêmô a bosa, fela gantsi e simolola ka Phukwi go fitlha ka Ngwanatsele go legakabe la molala-tshweu, le go simolola ka Phukwi go fitlha Ferikgong go legakabe la mmala-pedi. Dinamagadi di beela mae ale 4 goya go 5 ka nako.
Mokgwa wa Polaô le Phepô
Magakabe a mmala-pedi le magakabe a molala o mosweu a baka tshenyô e e boitshegang. Melongwana ya ona ga e motsu mo go lekaneng go ka phunya nama, ka jalo gantsi di tlotlonya matlho a dikonyana kgotsa a dinamagadi tse di mo pelegong, mme di tlogele ditsongwa tsa tsona di foufetse. Di baka ditatlhegelô tsa leruo tse kgolo, segolo thata ka motsi wa komelelô.
Setoto se se butsweng mo matlhong, molomong, tharing kgotsa moteteng, gantsi ke letshwao le le netefetseng la gore leloko lengwe la lapa la legakabe le ntse le se ja.
Taolô
Go tota go le thata go laola magakabe. Ga se ditshedi tse di sireleditsweng, ka jalo di ka tsongwa mo polaseng, fela eseng mo mebileng ya botlhe kgotsa mo karolong ya masepala. Balemirui bangwe ba dirisa dikobi tsa modumo le tsa ponô, sekai, ba dirisa disupisatshwano kgotsa ditshosa go tshosa dinonyane gotswa mo diruiweng le dijalong tse di mo kotsing, fa ba bangwe ba khurumetsa dijalo ka letloa go di sireletsa kgatlhanong le tshenyô ya dinonyane.
Tiriso ya botlhole ga e ka fa molaong, ka ge gantsi e tsamaisana le polao ya diphologolo tse di sa totiwang, go akaretsa dinonyane-tlhasedi tse di sewelo tse di leng mo kotsing.
Taolô-kakaretso kwa ntlheng e akaretsa go fokotswa ga metswedi ya dijo e e leng teng. Seno se kaya gore tokafatso ya go tsholwa le go latlhwa ga ditlakala tsa dijo, segolo thata mo mafelo-boipeing, dithoteng tsa matlakala le matlhabelo a diphologolo. Meteme ya matlakala e tshwanetse go tswalelwa, difepi tsa dinonyane di tshwanetse go ka tloswa mme ditshodi tsa dijo tsa diphologolo tsa selegae di tshwanetse go sutisetswa ka mo teng ga kagô. Go kaya taolô e e tokafetseng ya ditorong, ka ge dinonyane tseno di bonwe molato wa go phatlhalatsa ditorong kwa Nama Karoo.
Sabobedi, e akaretsa tshireletso e e tokafetseng ya leruo le le mo kotsing. Dinamagadi tse di dusang di tshwanelwa ke go sutisetswa kwa dikampeng tse di potlana, kwa goleng bonolo go modisa go ka di tlhokomela, dibeke di le mmalwa pele ga pelego ya dikonyana mme di tshwanetse go dula teng dibeke di le mmalwa morago ga go belega, go fitlha tsona le dikonyana tsa tsona di tswa mo kotsing.
Sentlhaga le mae di ka senngwa, fela seno se ka nne sa isa kwa go beelweng ga mae a mangwe ale mantsi. Ka jalo, go fa tlhogo go senya mooko mme go busetswe mae kwa sentlhageng.
Go bona tshedimosetso ka bontsi golagana le Predation Management Forum Secretariat.
Translated by Nchema Rapoo


text:
Download PLEASURE TSA MANYALO - NTSHIKE KA DIATLA Mp3
Download PLEASURE TSA MANYALO - NTSHIKE KA DIATLA Mp3
Server 2 [mp3/Audio]:
Select one of the working servers.
Keywords: download PLEASURE TSA MANYALO - NTSHIKE KA DIATLA mp3, lagu PLEASURE TSA MANYALO - NTSHIKE KA DIATLA, PLEASURE TSA MANYALO - NTSHIKE KA DIATLA mp3 download, PLEASURE TSA MANYALO - NTSHIKE KA DIATLA mp3
Related Song of PLEASURE TSA MANYALO - NTSHIKE KA DIATLA
-
PLEASURE - NTSHIKE KA DIATLA STORY | PLEASURE TSA MANYALO
mrobi motala | 13:33
-
Wedding dance | Tsa Manyalo Mix 2021 Volume 1
mrobi motala | 52:32
-
PLEASURE - MJOLO | NEW HIT 2021 | PLEASURE TSA MANYALO
mrobi motala | 05:15
-
Pleasure tsa manyalo (Ntshike ka diatla) #Pleasuretsamanyalo
pleasure tsa manyalo | 05:15
-
Ketla Dula
Pheladi Makola | 04:48
-
Pleasure tsa manyalo (Ga o sena pelo) #Pleasuretsamanyalo
pleasure tsa manyalo | 05:35
-
Pleasure tsa Manyalo Ntshike ka diatla (Official Music Video)
Letsaka Studios | 05:13


text: 15 Go tswa foo, Samuele o ne a raya Saulo a re: “Jehofa o ne a nthoma gore ke go tlotse gore o nne kgosi ya batho ba gagwe ba Iseraele;+ jaanong reetsa se Jehofa a tla se buang.+2 Seno ke se Jehofa wa masomosomo a se buang: ‘Ke tla ipusolosetsa mo Baamalekeng ka se ba se dirileng Baiseraele fa ba ne ba tswa kwa Egepeto.+3 Jaanong tsamaya mme o kgemethe Baamaleke,+ o ba bolaye+ le sotlhe se ba nang le sone. Ga o a tshwanela go tlogela ope wa bone a tshela;* o bolaye+ monna mmogo le mosadi, ngwana mmogo le losea, poo mmogo le nku, kamela mmogo le tonki.’ ”+4 Saulo o ne a bitsa batho a bo a ba bala kwa Telaime: E ne e le masole a a tsamayang ka dinao a le 200 000 le banna ba Juda ba le 10 000.+5 Saulo o ne a tsamaya a ya go fitlha kwa motseng wa Baamaleke mme o ne a tlhoma balaledi fa mokgatšheng.*6 Go tswa foo, Saulo o ne a raya Bakene+ a re: “Tsamayang, tswang mo Baamalekeng, gore ke se ka ka lo nyeletsa le bone.+ Gonne lo ne lwa bontsha batho botlhe ba Iseraele lorato lo lo sa kgaotseng+ ka nako ya fa ba ne ba tswa kwa Egepeto.” Ka jalo, Bakene ba ne ba tswa mo Baamalekeng.7 Morago ga moo, Saulo o ne a kgemetha Baamaleke+ go simologa kwa Hafila+ go ya go fitlha kwa Shure,+ e e gaufi le Egepeto.8 O ne a tshwara Agage+ kgosi ya Baamaleke a tshela, mme gone batho ba bangwe botlhe o ne a ba bolaya ka tšhaka.+9 Le fa go ntse jalo, Saulo le batho ba ne ba se ka ba bolaya* Agage le tse di di gaisang tsotlhe tsa letsomane, motlhape, diphologolo tse di nonneng, diphelefu le sotlhe se se neng se le molemo.+ Ba ne ba sa batle go di fedisa. Mme dithoto tsotlhe tse di neng di se na mosola e bile di sa batliwe, tsone ba ne ba di senya.10 Foo Jehofa o ne a raya Samuele a re:11 “Ke ikwatlhaela* go bo ke dirile Saulo kgosi, ka gonne o fapogile mo go ntshaleng morago e bile ga a diragatsa mafoko a me.”+ Samuele o ne a utlwa botlhoko thata, mme o ne a rapela Jehofa bosigo jotlhe.+12 E rile Samuele a tsoga phakela thata mo mosong gore a ye go kgatlhantsha Saulo, Samuele o ne a bolelelwa jaana: “Saulo o ne a ile kwa Karemele,+ mme fa a le koo o ne a itlhomela sefikantswe.+ Go tswa foo, o ne a boa mme a ya kwa Gilegala.”13 Fa la bofelo Samuele a tla kwa go ene, Saulo o ne a mo raya a re: “E kete Jehofa a ka go segofatsa. Ke diragaditse lefoko la ga Jehofa.”14 Le fa go ntse jalo, Samuele o ne a re: “Jaanong modumo ono wa letsomane le wa dikgomo o ke o utlwang ke wa eng?”+15 Fa a rialo, Saulo o ne a re: “Di tserwe kwa Baamalekeng, ka gonne batho ba ne ba se ka ba bolaya* tse di di gaisang tsotlhe tsa letsomane le tsa motlhape gore Jehofa, Modimo wa gago a ntshediwe setlhabelo ka tsone; mme gone, se se neng se setse re ne ra se senya.”16 Foo Samuele o ne a raya Saulo a re: “Iketle! Mma ke go bolelele se Jehofa a se mpoleletseng maabane bosigo.”+ Ka jalo, o ne a mo raya a re: “Bua!”17 Samuele o ne a tswelela a re: “A o ne o sa itseye o se motho wa sepe+ fa o ne o dirwa tlhogo ya ditso tsa Iseraele le fa Jehofa a ne a go tlotsa gore o nne kgosi mo Iseraele?+18 Moragonyana Jehofa o ne a go roma mme a re, ‘Tsamaya, mme o ye go bolaya Baamaleke ba e leng baleofi.+ O tlhabane le bone go fitlha o ba fedisa.’+19 Ka jalo, ke ka ntlha yang fa o ile wa se ka wa ikobela lentswe la ga Jehofa? Go na le moo, o ne wa itlhaganelela go gapa dilo ka bogagaru+ mme wa dira se se bosula mo matlhong a ga Jehofa!”20 Le fa go ntse jalo, Saulo o ne a raya Samuele a re: “Mme ke ikobetse lentswe la ga Jehofa! Ke ne ka ya kwa Jehofa a neng a nthomile gone mme ke tlile le Agage kgosi ya Amaleke e bile ke bolaile Baamaleke.+21 Mme batho ba ne ba tsaya dinku le dikgomo mo dilong tse di gapilweng, e leng tse di di gaisang tsotlhe mo go se se neng se tshwanetse go senngwa, gore go ntshediwe Jehofa, Modimo wa gago setlhabelo kwa Gilegala.”+22 Foo Samuele o ne a re: “Ke eng se se itumedisang Jehofa thata? A ke go ntsha ditlhabelo tse di fisiwang+ kgotsa go ikobela lentswe la ga Jehofa? Go ikoba go botoka go na le setlhabelo+ le go reetsa go botoka go na le mafura+ a diphelefu;23 ka gonne botlhanogi+ bo tshwana fela le boleo jwa go dira boitseanape,+ mme ditiro tsa boikgodiso di tshwana fela le go dirisa maatla a boselamose le go obamela medingwana.* E re ka o ganne lefoko la ga Jehofa,+ le ene ga a batle gore o tswelele o le kgosi.”+24 Foo Saulo o ne a raya Samuele a re: “Ke leofile ka gonne ke tlodile taelo ya ga Jehofa le mafoko a gago, ka gonne ke ne ke boifa batho mme ka reetsa se ba neng ba se bua.25 Tsweetswee, jaanong intshwarele boleo jwa me mme o boe le nna gore ke tle ke ikobe fa pele ga ga Jehofa.”+26 Le fa go ntse jalo, Samuele o ne a raya Saulo a re: “Ga nkitla ke boa le wena, ka gonne o ganne lefoko la ga Jehofa, mme Jehofa o go latlhile gore o se ka wa tswelela o le kgosi ya Iseraele.”+27 E rile Samuele a retologa gore a tsamaye, Saulo o ne a tshwara momeno wa seaparo sa gagwe se se se nang mabogo, mme se ne sa gagoga.28 Foo Samuele o ne a mo raya a re: “Jehofa o gagotse bogosi jwa Iseraele mo go wena gompieno, mme o tla bo naya mongwe wa batho ba gaeno yo o botoka mo go wena.+29 Mo godimo ga moo, Motlotlegi wa Iseraele+ ga a kitla a itshupa a le maaka+ e bile ga a kitla a fetola mogopolo wa gagwe,* ka gonne Modimo ga se motho gore a ka fetola mogopolo wa gagwe.”*+30 Fa a rialo, Saulo o ne a re: “Ke leofile. Le fa go ntse jalo, tsweetswee, ntlotle fa pele ga bagolwane ba batho ba gaetsho le fa pele ga Iseraele. Boa le nna, mme ke tla ikoba fa pele ga ga Jehofa, Modimo wa gago.”+31 Ka jalo, Samuele o ne a boa a tla a setse Saulo morago, mme Saulo o ne a ikoba fa pele ga ga Jehofa.32 Mme Samuele o ne a re: “Tlisang Agage kgosi ya Amaleke mo go nna.” Foo Agage o ne a ya kwa go ene a okaoka,* ka gonne Agage o ne a ntse a ipolelela jaana: “Ruri matshosetsi* a loso a fetile.”33 Le fa go ntse jalo, Samuele o ne a re: “Fela jaaka tšhaka ya gago e amogile basadi bana, mmago le ene e tla nna yo o amogilweng thata mo basading.” Fa Samuele a sena go rialo, o ne a remaganya Agage fa pele ga ga Jehofa kwa Gilegala.+34 Jaanong Samuele o ne a ya kwa Rama, mme Saulo a tlhatlogela kwa ntlong ya gagwe kwa Gibea wa ga Saulo.35 Samuele ga a ka a tlhola a bona Saulo gape go fitlha ka letsatsi la loso lwa gagwe, ka gonne Samuele o ne a hutsafaletse Saulo.+ Mme Jehofa o ne a ikwatlhaela go bo a ne a dirile Saulo kgosi ya Iseraele.+


text:
SETLHOGO SA KA FA NTLE
Mathata a go Fudugela Kwa Nageng e Sele
Go Batla Botshelo jo bo Botoka
GEORGE o ne a tlaletswe. O ne a sa kgone go tlamela ba lelapa la gagwe sentle. Ka fa letlhakoreng le lengwe, o ne a bona batho ba lefelo la bone ba lwala mme ba bangwe ba lebega ba bolawa ke tlala. Mme o ne a itse gore kwa nageng nngwe e e gaufi maemo a ne a le botoka. O ne a akanya jaana: ‘Ke tla fudugela kwa nageng e sele, ke batle tiro, ke bo ke bitsa le ba lelapa la me.’
Patricia le ene o ne a eletsa go ya go simolola botshelo jo bosha kwa moseja. O ne a sa bereke mme o ne a ka se bone tiro motlhofo. Ene le lekau la gagwe ba ne ba swetsa ka gore ba tswe kwa Nigeria ba fudugele kwa Spain ba feta ka Algeria mme ba sa itse gore mosepele wa go ralala Sekaka sa Sahara o ne o tla nna bokete go le kana kang. O ne a re: “Ke ne ke le moimana mme ke ne ke ikaeletse go direla ngwanake botshelo jo bo botoka.”
Rachel ene o ne a batla go simolola botshelo jo bo botoka kwa Yuropa. O ne a latlhegetswe ke tiro kwa Philippines, mme ba losika ba ne ba re go na le mebereko e mentsi ya dikitšhini kwa moseja. Ka jalo, o ne a adima madi gore a palame sefofane mme a laela monna wa gagwe le morwadie, a ba solofetsa jaana: “Re ka se kgaogane lobaka lo loleele.”
Go fopholediwa gore batho ba feta dimilione di le 200 ba ba jaaka George, Patricia le Rachel ba fudugetse kwa dinageng di sele mo dingwageng tsa bosheng jaana. Le fa bangwe ba fudugile ka ntlha ya dintwa, ditiragalo tsa masetlapelo a tlholego kgotsa go bogisiwa, bontsi bo fudugile ka gonne ba batla go tokafatsa botshelo jwa bone. Bafaladi ba lebana le mathata afe kwa dinageng tse ba fudugelang kwa go tsone? A botlhe ba bona botshelo jo bo botoka jo ba bo solofetseng? Fa motsadi a fuduga a ya go batla mafulo a matalana, seo se ama bana jang? Sekaseka dikarabo tse di latelang tsa dipotso tseno.
Mosepele Wa go Ya Koo le go Tlwaela go Nna Teng
Gantsi kgwetlho ya ntlha ya go fudugela kwa nageng e sele ke mosepele ka boone. George, yo o umakilweng mo setlhogong sa ntlha, o ne a tsaya mosepele wa dikilometara di le makgolokgolo a se na dijo tse di lekaneng. O bolela jaana: “Mosepele wa go ya koo o ne o le bokete tota.” Bafaladi ba le bantsi ga ba goroge le kwa ba yang teng.
Patricia o ne a ya kwa Spain. O ne a tsamaya ka lori go ralala Sekaka sa Sahara. “Re ne ra tsaya beke go tswa Nigeria go ya Algeria mme re ne re sukagane mo loring re le 25. Fa re ntse re le mo tseleng re ne ra bona ditopo di le dintsi mmogo le batho ba tsamayatsamaya mo sekakeng ba lebega ba ka swa nako nngwe le nngwe. Go lebega bakgweetsi bangwe ba dilori ba tlogela bapalami ka bopelompe mo tseleng.”
Go farologana le George le Patricia, Rachel o ne a kgona go tsamaya ka sefofane go ya kwa Yuropa, kwa a neng a tla dira tiro ya dikitšhini gone. Mme o ne a ise a ko a akanye gore a ka tlhoafalela morwadie wa dingwaga tse pedi thata jaana. A re: “Nako le nako fa ke ne ke bona mmè mongwe a na le ngwana wa gagwe yo monnye ke ne ke utlwa botlhoko tota.”
George o ne a fitlhela go le thata go tlwaela naga e a neng a fudugetse kwa go yone. Go ne ga feta dikgwedi pele a ka kgona go romela madi kwa gae. O bolela jaana: “Go ne ga feta masigo a le mantsi ke lela ka gonne ke jewa ke bodutu e bile ke kgobegile marapo.”
Patricia o ne a goroga kwa molelwaneng wa Morocco morago ga go nna dikgwedi di le mmalwa kwa Algeria. A re: “Fa ke le koo ke ne ka belega morwadiake. Ke ne ka tshwanelwa ke go iphitlhela batho ba ba gapang basadi ba bafaladi ba bo ba ba pateletsa go gweba ka mmele. Kgabagare ke ne ka bona madi a a lekaneng go kgabaganya lewatle le le kotsi go ya Spain. Re ne re tsamaya ka mokoro o o sekgoropa e bile o sa siamela go rwala bapalami ba bantsi ba o neng o ba rwele. Re ne ra tshwanelwa ke go gelela metsi re a ntsha mo mokorong ka ditlhako tsa rona! Fa re fitlha fa losing lwa Spain ke ne ke lapile mo ke neng ke se na maatla a go tsamaya.”
Gone ke boammaaruri gore batho ba ba batlang go fudugela kwa dinageng di sele ga ba a tshwanela fela go akanya ka dikotsi tse di ka diregang mo mosepeleng. Gape ba tshwanetse go akanyetsa mathata a a ka nnang gone a go tlwaela puo le setso sa kwa nageng e ba fudugelang kwa go yone, mmogo le ditshenyegelo le mathata a a amanang le melao a go leka go nna baagi ba naga kgotsa banni ba ba kafa molaong mme e se baagi ba teng. Go le gantsi bafaladi ba ba palelwang ke go bona dipampiri tsa semolao tsa go nna kwa nageng eo, ba go fitlhela go le thata go bona tiro e e siameng, bonno jo bo siameng, thuto kgotsa tlhokomelo ya botsogo. Gape ba ka nna ba thatafalelwa ke go nna le lekwalo la go kgweetsa kgotsa akhaonto ya banka. Ka maswabi, gantsi batswakwa ba ba se nang dipampiri tsa semolao ba jewa ntsoma, gongwe ka go berekisiwa ka thata ba bo ba newa madi a mannye.
Ntlha e nngwe e e tshwanetseng go akanyediwa ke madi ka boone. A ruri re tshwanetse go a ikanya? Baebele e naya kgakololo eno e e mosola: “Nna botlhale mme o se itapise ka go leka go huma. Madi a gago a ka nyelela ka ponyo ya leitlho, jaaka e kete a tlhogile diphuka a bo a fofa jaaka ntsu.” (Diane 23:4, 5, Good News Translation) Gape gakologelwa gore dilo tse re di tlhokang go gaisa ke dilo tse madi a ka se kgoneng go di reka—e leng, lorato, go se tshwenyege le go nna mo lelapeng le le utlwanang. A bo go utlwisa botlhoko jang fa batsadi ba dira gore lorato lwa madi lo nne botlhokwa go feta lorato lo ba ratanang ka lone kgotsa “lorato lwa tlholego” lo ba ratang bana ba bone ka lone!—2 Timotheo 3:1-3.
Gape batho ba dirilwe ba na le keletso ya go batla go itse ka Modimo. (Mathaio 5:3) Ka jalo, batsadi ba ba nang le maikarabelo ba dira sotlhe se ba ka se kgonang go diragatsa maikarabelo a ba a neilweng ke Modimo a go ruta bana ba bone ka Modimo, boikaelelo jwa gagwe le melao ya gagwe.—Baefeso 6:4.
Lelapa le le Kitlaneng—Le Botlhokwa go Feta Madi
Le fa gone bafaladi ba ka tswa ba diragalelwa ke dilo tse di sa tshwaneng, ba le bantsi ba felela ba diragaletswe ke dilo dingwe tse di tshwanang, jaaka go diragaletse George, Rachel le Patricia ba ba umakilweng pelenyana mo motseletseleng ono wa ditlhogo. Lelapa le goga bokete fa motsadi a tsamaya kgotsa fa molekane yo mongwe wa lenyalo a tlogela molekane wa gagwe, e bile go ka feta dingwaga di le dintsi pele lelapa le kopana gape. Lelapa la ga George lone le ne la tsaya dingwaga di feta nnè pele le kopana gape.
Rachel ene o ne a kgona go boela kwa Philippines ka sefofane go ya go tsaya morwadie morago ga go kgaogana le ene ka dingwaga di ka nna tlhano. Mme Patricia ene o ne a goroga kwa Spain a kukile leseanyana la gagwe. Patricia a re: “Ke ene fela yo nka mmitsang wa lelapa la me mono, ka jalo ke leka ka natla go mo tlhokomela.”
Bafaladi ba le bantsi ba tshwanelwa ke go itshoka mo nageng e ba fudugetseng mo go yone le fa ba jewa ke bodutu, ba na le mathata a madi e bile ba kgaogane le ba malapa a bone lobaka lo loleele. Ba dirile go le gontsi gore ba fuduge, ka jalo fa dilo di sa ba tsamaele sentle, ke ba le mmalwa fela ba ba ipetang pelo go boela gae le fa seo se kaya gore ba ka lebana le go tlhabiwa ke ditlhong.
Mongwe yo o neng a ipeta pelo go boela gae ke Allan, yo o tswang kwa Philippines. Le fa a ile a bona tiro e e duelang sentle kwa Spain, morago ga dikgwedi di le 18 o ne a boela gae. A re: “Ke ne ke tlhoafaletse mosadi wa me le mosetsanyana wa me fela thata. Ke ne ka swetsa ka gore nka se tlhole ke ya go bereka kwa moseja, ntle le fa re ka fuduga rotlhe re le lelapa. Mme kgabagare re ne ra dira jalo. Lelapa le botlhokwa thata go feta madi.”
Jaaka Patricia a ile a lemoga, go na le sengwe gape se se botlhokwa go feta madi. Fa a goroga kwa Spain o ne a na le “Tesetamente e Ntšha,” kgotsa Dikwalo Tsa Bokeresete Tsa Segerika. A re: “Ke ne ke tsaya buka eno e le pheko e e ntshireletsang. Mme ke ne ka kopana le mosadi mongwe yo e leng mongwe wa Basupi ba ga Jehofa. Pele ga foo ke ne ke sa kgatlhegele go bua le batho ba bodumedi jono. Ka jalo ke ne ka mmotsa dipotso di le dintsi ke batla go senola gore dilo tse a di dumelang di phoso. Mme mo boemong jwa se ke neng ke se akantse, o ne a kgona go buelela dilo tse a di dumelang le go araba dipotso tsa me a dirisa Baebele.”
Se Patricia a neng a se ithuta se ne sa mo lemosa gore go nna le boitumelo jo bo nnelang ruri le isagwe e e tlhomameng go ikaegile ka go itse Modimo le se a se ikaeletseng ka rona e seng ka gore motho o nna kae kgotsa o na le madi a le kana kang. (Johane 17:3) Sengwe sa dilo tse Patricia a neng a di ithuta ke gore Modimo wa boammaaruri o na le leina—Jehofa. (Pesalema 83:18) Gape o ne a bala mo Baebeleng gore Modimo o tla tloga a fedisa khumanego yotlhe a dirisa puso ya Bogosi jwa gagwe jo bo eteletsweng pele ke Jesu Keresete. (Daniele 7:13, 14) Pesalema 72:12, 14 ya re: “[Jesu] o tla golola mohumanegi yo o goang a kopa thuso, le yo o bogisiwang le ope fela yo o se nang mothusi. O tla golola moya wa bone mo kgatelelong le mo tshiamololong.”
Ke eng fa o sa iphe nako ya go sekaseka Baebele? Buka eno e e nang le botlhale jwa Modimo e ka go thusa go tlhaloganya se tota se leng botlhokwa mo botshelong, go dira ditshwetso tse di molemo, le go itshokela diteko dipe fela tsa gone jaanong o itumetse e bile o na le tsholofelo.—Diane 2:6-9, 20, 21.


text:
121Letsatsi le lengwe Miriame le Arone ba ne ba nyefola Moše ka ntlha ya mosadi wa Mokhuše yo a neng a mo tsere; gonne o ne a nyetse mosadi wa Mokhuše.
2Ba ne ba re: “A Morena o buile ka Moše a le esi fela? A ga a a bua le ka rona?” athe Morena o a ba utlwa. 3Monna yoo, Moše, o ne a le pelonolo thata bogolo go batho botlhe ba ba mo lefatsheng.
4Mme Morena a akofa a bua le Moše le Arone le Miriame a re: “Tswelang kwa Tenteng ya Boipontsho ka boraro jwa lona. Ba tswa ka boraro jwa bone.” 5Ke fa Morena a fologa a le mo pinagareng ya leru, a ema fa mojakong wa Tente, a bitsa Arone le Miriame, mme ba tswa boo bedi.
6Morena a re: “Utlwang tlhe mafoko a me! Fa mongwe mo go lona e le moporofeti wa Morena, ke tla mo ikitsise ka pono, ke bua nae ka toro.
7Mme ka ga Moše motlhanka wa me, ga go a nna jalo, ke yo o ikanyegang mo ntlong yotlhe ya me. 8Ke bua nae re lebagantse difatlhego le ka pono, e seng ka dinyepo; o bona ponalo ya Morena. Ke go reng, fa lo sa boifa go nyefola Moše motlhanka wa me?”
9Jaanong Morena a ba tukela bogale, a tsamaya. 10Mme ya re leru le sena go tloga mo godimo ga Tente, Miriame a bo a sweufetse ka lepero jaaka semathana. Ya re Arone a retologela kwa go Miriame, a mmona a le lepero.
11Ke fa Arone a raya Moše a re: “Tswetswe, mongwame, a ko o se ka wa re rwesa boleo, ka re dirile ka bosilo, ra leofa. 12A Miriame a se nne jaaka moswi yo bontlhanngwe jwa nama ya gagwe bo jegileng, fa a tswa mo sebopelong sa ga mmaagwe.”
13Moše a goela Moreneng a re: “Joo! Modimo, a ko o mo fodise!”
14Ke fa Morena a raya Moše a re: “Fa rraagwe a ka bo a mo kgwetse mathe mo sefatlhegong, a o ka bo a se ka a tlhajwa ke ditlhong malatsi a supa? A a tswalelwe malatsi a supa kwa ntle ga bothibelelo, a be a tsholwe gape morago ga moo.”
15Miriame a tswalelwa jalo malatsi a supa kwa ntle ga bothibelelo. Mme morafe wa se ka wa bolola ga tsamaya Miriame a ba a tsholwa. 16Morago ga moo morafe wa tloga kwa Haserothe, wa thibelela mo sekakeng sa Pharane.


text:
Tshupô ya Lengau
Lengau (Acinonyx jubatus) le tsaya leina la lona la sekgowa gotswa mo lefokong la se-Hindi “Chita”, le le rayang gore “yo o dikôlô” ka ntlha ya dikôlô tse ntsho tse di kgolokwe tse di mo boboeng jwa yona jo bo mmala o o serolwana-borokwa goya go bogauta. Di na le ditlhogo tse di nnye ka matlho a a kwa godimo le ditsebe tse khutswane tse di kgolokwe ka dintlhana tse tshweu.
Mola o montsho o o lebegang jaaka ditselana tsa dikeledi, o tsamaya go simolola fa sekhutlwaneng sa leitlho se se ka fa gare goya go sekhutlwana sa molomo, mme o thusa go monyela phatsimô ka motsi wa go tsoma motshegare. Megatla ya ona e metelele, mme e dikôlô tse ntsho ka ditshekeletsa tse ntsho goya fa ntlhaneng ya mogatla.
Popego ya ona e e bosesane mme e tiile e a kgontsha go taboga go fitlha go 120 km/ura, go di dira diphologolo tsa fa godimo ga lefatshe tse di lobelo go gaisa. Dinamagadi di dinnye go ditona, mme tse di godileng di meta boleele jwa 1,8 m goya go 2,2 m le bokete jwa 40 kg goya go 60 kg.
Goya ka Tenikwa Website, mangau a kaiwa jaaka nngwe ya Dikatse tse Potlana mme eseng tse di Boitshegang, ka ntlha ya fa di sena lerapo le le phaphamalang la hyoid mo molaleng wa ona, gape ga a rore mme a dira modumo wa tswidinyô fa di itumetse. Ke nngwe ya dikatse di le esi tse di senang manala a a gonyelang, ka jalo kgatiso ya manala e tlile go phela e bonala mo metlhaleng ya ona.
Go itsagale fa a thuma, le fa a sa rate seno, mme ke bapagami ba ba bokoa, fela a ka dirisa ditlhare tse di nang le dikutu tse di sekameng kgotsa dikala go ikhutsa kgotsa go di dirisa jaaka mafelo a botlhodi.
Ditona ga di bofufa jalo ka felobodulo ba tsona mme di ka tsamaela kwa dikarolong tse di tshotsweng ke dinamagadi di le mmalwa. Ntle fela le ditau, ke tsona fela ditshedi tse dingwe tsa katse tse di tlileng go ipopa segopa, gantsi se se akaretsang tshegadi le bana ba yona kgotsa go fitlha go ditona di le tharo gotswa mo tlhatsông ele esi.
Fela dinamagadi ka kakaretso di tlile go ikgolaganya le mangau a mangwe a a godileng ka setlha sa tsadisano, se e ka nnang nako efe kgotsa efe mo ngwageng. Paka ya go dusa e tsaya malatsi a ka nna 92, mme go tsalwa bana ba ka nna nne ka tlhatsô nngwe le nngwe. Bana ba tsalwa ka purapura ya boboa e e tsamayang gotswa fa morago ga molala goya kwa karolong ya serope e e fa godimo, mme seno se thusa go ba fitlha, mme ba bewa mo tlhageng e telele kgotsa ba fitlhwa mo ditlhatsaneng tse di kitlaneng.
Goya ka Tenikwa, 90% ya bana e swa pele e fitlha go dikgwedi di le tharo, mme halofo ya bona e bolawa ke ditlhasedi. 40% e nngwe e bolawa ke masole a mmele a a bokoa kgotsa a a nang le kgolo-tlase ka ntlha ya go tlhoka dipharologano tsa bomadi.
Mangau a itsagale fa ele ditshidi tsa katse tse di kgatlhisang go ka kgwabofatswa, mme di ntse di diriswa jaaka batsomi-mmogo dingwaga di feta 5 000. Ka maswabi ga di tsadise sentle fa di le ka fa tlase ga kgolego.
Mokgwa wa Polaô le Phepô
Lengau nako ele ntsi le tsoma motshegare, gantsi ka matsha kgotsa thapama. Di rata go tshela mo dikgweng tsa tlhaga tse di bulegileng, savanna, mafelo a dimela tse di kitlaneng mme nako dingwe le mo dikarolong tsa dithaba tota, ka ntlha ya gore ga ntsi di nanabela setsongwa sa tsona sekgala fela se se khutswane pele se se tabogisa. Fa se sena go tshwarwa, setsongwa se se golo se hupetswa ka go longwa mo kgokgotsong, fa setsongwa se se nnye se ka bolawa ka go longwa mo tlhogong.
A tlile go jela ka bonako morago ga go bolaya phologolo, ka ge di sa kgone go sireletsa dijo tsa tsona kgatlhanong le ditlhasedi tse dingwe. Matlhakore a dikgopo ya setsongwa a tlile go tlhafunwa fa letlalo, marapo le mateng di tlile go leswa. Lengau ga le boele kwa phologolong ele e bolaing kgotsa go ja setoto.
Taolo
Mangau ke ditshedi tse di sireleditsweng, ka jalo ga a tshwanelwa ke go bolawa. Go ale 100 000 a a sasankileng mo Afrika, dikarolo tsa Botlhaba Gare le Bogare jwa Asia ka motsi wa ngwagakgolo wa bo someamabedi, go setse fela a a kwa tlase ga 7 500 kwa nageng, mme a a kwa tlase ga 1 000 a santse a ka fitlhelwa mo Afrika Borwa.
Go samagana le mathata a tlhaselo-ruo, Predation Management Manual, e tsitsinya gore balemirui ba age lesaka ka dikala mme ba beye phoko e e tshelang ka mo lesakeng jaaka setsietsi. Serai sa hoko se tshwanetse go bewa mo kgorong ya lesaka go tshwara lengau. Nature Conservation e tshwanelwa ke go begelwa gore lengau le huduswe fa le setse le tshwerwe.
Kgotsa, lengau le ka kgwabofatswa mme la huduswa. Legora le le sa senngweng ke phokoje, eleng legora la sefo la bogodimo kwa 1,2 m ka phatlhana ya 74 mm, kgotsa legora la motlakase, dikobi tsa modumo, lesedi kgotsa monkgo, go tlhatlhela diphologolo mo lesakeng, tiriso ya badisa le diphologolo tsa tiso, le gona go ka thusa mo thibelong ya ditatlhegelo.
Translated by Nchema Rapoo


text:
221Jaanong Jesu a tswa molomo, a bua gape nabo ka ditshwantsho a re:
2“Puso ya magodimo e tshwana le motho yo e leng kgosi e e kileng ya direla morwaa-yona moletlo wa lenyalo.
3Ya roma batlhanka ba yona go bitsa ba ba laleleditsweng moletlo wa lenyalo; mme ba gana go tla. 4Ya ba ya roma batlhanka ba bangwe ya re: ‘Rayang ba ba laleditsweng lo re: Itseng, ke baakantse dijo tsa me; dipholo tsa me le tse di nontshitsweng di tlhabilwe, tsotlhe di baakantswe; tlaang lenyalong!’
5Mme ba tlhokomologa, ba itsamaela, mongwe a ya kwa tshimong ya gagwe, yo mongwe kwa papading ya gagwe. 6Ba ba setseng ba tshwara batlhanka ba yona, ba ba diraka mo go maswe, ba ba bolaya. 7Foo kgosi ya galefa, ya bolotsa mephato ya yona, ya bolaya babolai bao, ya tshuba motse wa bone.
8Jaanong ya raya batlhanka ba yona ya re: ‘Lenyalo lone le baakantswe, mme ba ba laleditsweng ba ne ba sa tshwanela. 9Ka moo, yaang kwa makgabaganong a ditsela, mme botlhe ba lo tla ba fitlhelang, lo ba laleletse lenyalo.’
21:43
10Batlhanka bao ba tswela kwa ditseleng, ba phutha botlhe ba ba ba fitlhelang, ba ba bosula le ba ba molemo, ntlo ya lenyalo ya tlala ba ba ntseng fa dijong.
11“Ya re kgosi e tsena go sekaseka ba ba ntseng fa dijong, ya bona motho teng yo o sa aparang seaparo sa lenyalo. 12Ya mo raya ya re: ‘Tsala, o tsenye jang fano, o sa apara seaparo sa lenyalo?’ Ene a tlhoka puo. 13Ke fa kgosi e raya badiredi e re: ‘Mmofeng maoto le mabogo, lo mo latlheleng kwa ntle kwa lefifing le le kwa ntlentle; go tla nna selelo le phuranyo ya meno teng.’
14“Gonne ba ba biditsweng ba bantsi, mme ba ba tlhaotsweng ga ba banene.”
15Jaanong Bafarisai ba ya go gakololana ka fa ba ka mo raraanyang mo lefokong lengwe ka teng. 16Ba roma barutwa ba bone kwa go ene, ba na le ba ga Herote, ba re: “Moruti, re itse gore o boammaaruri, o bile o ruta tsela ya Modimo ka boammaaruri, o sa re ope sepe; gonne ga o gobelelele motho.
17Jaanong he, re bolelele gore o gopolang? A go letleletswe go kgethela Kaisara, gongwe nnyaa?”
18Ya re ka Jesu a lemoga bolotsana jwa bone, a araba a re: “Lo nthaelelang, baitimokanyi ke lona? 19Ntshupetseng ledi la lekgetho!” Ba tsisa ledi la selefera kwa go ene. 20A ba botsa a re: “Setshwantsho se le sekwalo se ke tsa ga mang?”
21Ba mo araba ba re: “Ke tsa Kaisara.” Jaanong a ba raya a re: “Ka moo he, ntshetsang Kaisara tse e leng tsa Kaisara le Modimo tse e leng tsa Modimo.”
22Ya re ba utlwa, ba gakgamala; ba mo tlogela, ba tsamaya.
23Ka letsatsi leo Basadukai ba ba reng, ga go na tsogo ya baswi, ba tla go ene, ba mmotsa ba re:
24“Moruti, Moše o rile, fa mongwe a swa, a se na bana, a morwa-rraagwe a nyale mosadi wa gagwe, a tsosetse morwa-rraagwe losika.
25Jaanong go kile ga bo go le bomorwa-monna ba ba supang mo go rona. Wa ntlha, ya re a sena go nyala, a swa; mme ka a se na bana, a tlogelela morwa-rraagwe mosadi wa gagwe. 26Ga nna fela jalo le wa bobedi le wa boraro go ya go wa bosupa. 27Morago ga bone botlhe mosadi le ene a swa. 28Jaanong mo tsogong e tla nna mosadi wa ga mang mo go bone ba ba supang? Gonne ba ne ba mo tsere botlhe.”
29Jesu a ba araba a re: “Lo a timela, ka lo sa itse Dikwalo, le fa e le nonofo ya Modimo; 30gonne mo tsogong ya baswi ga ba nyale, le fa e le go nyalwa; mme ba ntse jaaka baengele kwa legodimong. 31Ka ga tsogo ya baswi, a ga lo ise lo ke lo bale se Modimo o se buileng le lona wa re: 32‘Ke nna Modimo wa ga Aborahame, Modimo wa ga Isaka, Modimo wa ga Jakobe’? Modimo ga se wa baswi, ke wa baphedi.”
33Ya re batho ba utlwa, ba gakgamalela thuto ya gagwe.
34E rile Bafarisai ba utlwa gore o tlhokisitse Basadukai puo, ba phuthega. 35Mongwe wa bone, e le moitse-molao, a mmotsa ka go mo leka a re: 36“Moruti, taolo e kgolo mo molaong ke efe?”
37A mo araba a re: “ ‘Rata Morena, Modimo wa gago, ka pelo yotlhe le ka mowa otlhe le ka tlhaloganyo yotlhe ya gago.’
38E ke yona taolo e kgolo le ya ntlha. 39Mme ya bobedi e tshwana nayo, e a re: ‘Rata mongwe-ka-wena jaaka o ithata.’
40Mo ditaolong tsoo pedi tse go akareditswe molao otlhe le baporofeti.”
Baroma 13:10
Bagal. 5:14
41E rile Bafarisai ba phuthegile, Jesu a ba botsa a re: 42“Lo gopolang ka ga Keresete? Ke morwa mang?” Ba mo raya ba re: “Ke wa ga Dafita.”
43A ba raya a re: “Fa go le jalo, Dafita o mmitsa jang ‘Morena’ ka Mowa, fa a re:
44“ ‘Morena o reile Morena wa me
a re:
Nna ka fa letsogong la me
le le jang,
go tle go tsamae
ke bee baba ba gago
fa tlase ga dinao tsa gago’?
Math. 26:64
45“Jaanong fa Dafita a mmitsa ‘Morena’, o ntse morwawe jang?”
46Mme ga bo go se ope yo o nonofileng go mo araba ka lefoko lepe; le gona fa e sa le ka letsatsi leo ga bo go se ope yo o sa ntseng a ka beta pelo go mmotsa sepe.


text:
81Morago ga moo Morena a raya Jošua a re: “Se boife o se tshoge! Tsaya banna botlhe ba batlhabani, ba ye nao; o tloge o ye kwa Ai. Bona, ke neetse kgosi ya Ai mo diatleng tsa gago le morafe wa yona le motse wa yona le naga ya yona. 2O direle Ai le kgosi ya teng jaaka o diretse Jerigo le kgosi ya teng. Fela thopo ya teng le diruiwa tsa teng lo ka di ithopela. Beela motse balaledi mo ntlheng ya bophirimatsatsi ya ona.”
3Jošua a bolola jalo le banna botlhe ba batlhabani go ya kwa Ai; Jošua a ba a tlhaola banna ba le 30 000 ba bagale ba mephato, a ba roma bosigo, 4a ba laela a re: “Bonang, lona lo lalele motse mo ntlheng ya bophirimatsatsi. Se katogeng motse thata, lo nne lo o iketleeleditse lotlhe. 5Mme nna le banna botlhe ba ba nang le nna re tla atamela motse. Jaanong e tla re ba bolola go re kgatlhantsha jaaka ga ntlha, re tshabe fa pele ga bone. 6Ba tla tswa ba re tebela go tsamaya re be re ba katoganye le motse. Gonne ba tla re, rona re a ba tshaba jaaka maloba. Mme e re re ba tshaba,
7lona lo tloge lo tswe mo talelong, lo be lo thope motse. Morena, Modimo wa lona, o tla o neela mo diatleng tsa lona. 8Mme e re lo sena go thopa motse, lo o tshube ka molelo. Dirang ka fa lefokong la Morena! Bonang, ke lo laotse jalo.” 9Jošua a ba roma jalo, ba ya kwa talelong, ba nna fa gare ga Bethele le Ai mo ntlheng ya bophirimatsatsi ya Ai. Jošua a lala mo gare ga banna bosigo joo.
10Ya re mo mosong Jošua a phakela a bolotsa banna, a ba etelela pele go ya kwa Ai, ene le bagolo ba Iseraele. 11Ga ya banna botlhe ba batlhabani ba ba nang nae, ba atamela, ba fitlha ka fa ntle ga motse, ba thibelela mo ntlheng ya bokone ya Ai, go le molapo fela fa gare ga bone le Ai. 12Mme o ne a beile banna ba ba ka nnang 5 000 mo talelong fa gare ga Bethele le Ai mo ntlheng ya bophirimatsatsi ya motse. 13Jaanong ba rulaganya morafe, e bong bothibelelo jotlhe jo bo mo ntlheng ya bokone ya motse le balaledi ba ona mo ntlheng ya bophirimatsatsi ya motse. Jošua a ya kwa molapong bosigo joo. 14Ya re kgosi ya Ai e lemoga jalo, banna ba motse ba itlhaganela, ba phakela, ba bolola go kgatlhantsha Baiseraele go lwa nabo, e le yona le morafe otlhe wa yona gore ba thulane fa thoko ga lebala la Joretane. Mme ya bo e sa itse gore a go na le ba ba ba laletseng ka kwa morago ga motse. 15Mme Jošua le Baiseraele botlhe ba ipaya jaaka e kete ba fenngwa ke bone, ba tshabela kwa sekakeng. 16Ke fa banna botlhe ba ba mo motseng ba kuiwa gore ba ba latele; mme ya re ba ntse ba latela Jošua, ba katoga motse. 17Ga se ka ga sala monna ope mo Ai le Bethele yo o sa bololang go latela Baiseraele. Ba tlogela motse jalo o atlhame, ba latela Baiseraele.
18Ke fa Morena a raya Jošua a re: “Otlololela lerumo le o le tshotseng ka letsogo kwa Ai, gonne ke tla mo tsenya mo seatleng sa gago.” Ya re Jošua a otlololela lerumo le a le tshotseng kwa Ai, 19balaledi ba tloga mo felong ga bone ka pele, ba siana, fa a otlolola letsogo ba tsena mo motseng, ba o thopa, ba akofa ba o tshuba ka molelo. 20Ya re banna ba Ai ba gadima, ba fitlhela motse o thunya musi, o tlhatlogela kwa legodimong, mme ba se na kwa ba ka tshabelang teng; gonne banna ba ba neng ba tshabela kwa sekakeng ba retologile ba tlhabana le balatedi. 21Gonne e rile Jošua le Baiseraele botlhe ba bona balaledi ba thopile motse le musi wa motse o kua, ba menoga ba bolaya banna ba Ai. 22Le balaledi bale ba tswa mo motseng go ba kgatlhantsha, ba tsenya ba Ai fa gare. Baiseraele bangwe ba tswa kwa pele, ba bangwe ba tswa kwa morago, ba ba bolaya go tsamaya go sa sadisiwe mophologi ope le e seng mofalodi ope wa bone. 23Ba tshwara kgosi ya Ai e ntse e phela, ba e isa kwa go Jošua.
24Jaanong ya re Baiseraele ba sena go fetsa go bolaya baagi botlhe ba Ai mo nageng le mo sekakeng, kwa ba neng ba ba latetse teng, fa ba sena go bolawa botlhe ka bogale jwa tšhaka ga tsamaya ba felelela, Baiseraele botlhe ba boela kwa Ai, ba mmolaya ka bogale jwa tšhaka. 25Botlhe ba ba bolailweng ka letsatsi leo, banna le basadi mmogo e ne e le ba le 12 000, e le batho botlhe ba Ai. 26Mme Jošua a se ka a busa letsogo le a neng a le otlolotse le tshotse lerumo ga tsamaya a dirafatsa khutso ya Modimo mo baaging botlhe ba Ai.
27Fela diruiwa le thopo ya motse Baiseraele ba di ithopela ka fa lefokong la Morena le a le laetseng Jošua. 28Jaanong Jošua a fisa motse wa Ai, a o fetola thotana ya marope ya ka metlha; e sa le teng le kajeno. 29Kgosi ya Ai a e kaletsa mo setlhareng go ya nakong ya mantsiboa. Mme ya re letsatsi le phirima ba pagolola setoto sa yona mo setlhareng ka taelo ya ga Jošua, ba se latlhela kwa kgorong ya motse, ba kgobokanya mokoa o mogolo wa majwe mo godimo ga sona o o sa leng teng le kajeno.
Doit. 21:23
30Ka sebaka sele Jošua a agela Morena, Modimo wa Iseraele, aletare mo thabeng ya Ebale,
31jaaka Moše, motlhanka wa Morena a laetse Baiseraele, ka mo go kwadilweng ka teng mo lokwalong lwa molao lwa ga Moše, e bong aletare ya mafika a a sa betlwang, a a sa angwang ke tshipi. Jaanong ba direla Morena ditlhabelo tsa phiso mo go yona, ba tlhaba ditlhabelo tsa tebogo. 32Gona foo Jošua a kwala lokwalo lwa bobedi lwa molao wa ga Moše mo mafikeng fa pele ga Baiseraele o Moše o neng a o kwadile. 33Jaanong Baiseraele botlhe le bagolo ba bone le balaodi ba bone le baatlhodi ba bone ba bo ba eme mo ntlheng tse pedi tsa Letlole, ba lebaganye le baperesiti ba Balefi ba ba sikereng Letlole la Kgolagano ya Morena, e le baeng le ba ba tsaletsweng mo gae; bontlhanngwe jwa bone ba eme fa thabeng ya Gerisime, bontlhanngwe jo bongwe jwa bone fa thabeng ya Ebale, jaaka Moše, motlhanka wa Morena, a laotse pele go tshegofatsa morafe wa Iseraele jalo.
27:12,13
34Morago ga moo a buisa mafoko aotlhe a molao a tshegofatso le a khutso, jaaka a kwadilwe otlhe mo lokwalong lwa molao. 35Ga bo go se na lefoko lepe la tsotlhe tse Moše o di laotseng le Jošua a se kang a le buisa fa pele ga phuthego yotlhe ya Iseraele le basadi le bana le baeng ba ba sepetseng nabo.


text:
Baebele e Fetola Matshelo a Batho
Baebele e Fetola Matshelo a Batho
KE ENG se se neng sa tlhotlheletsa monna mongwe yo o neng a tlogela go tshela ka melao ya Baebele gore a tshele ka yone gape? Lekawana lengwe le ne la bona jang rre yo le neng le sa bolo go eletsa go nna le ene? Bala o utlwe gore batho bano ba reng.
“Ke ne ke Tshwanetse go Boela Kwa go Jehofa.”—ELIE KHALIL
NGWAGA O A TSHOTSWENG KA ONE: 1976
NAGA E A TSHOLETSWENG KWA GO YONE: CYPRUS
BOTSHELO JWA GAGWE JWA PELE: MORWA WA SESENYI
TSELA E KE NENG KE TSHELA KA YONE PELE: Ke tsholetswe kwa Cyprus mme ka golela kwa Australia. Batsadi ba me ke Basupi ba ga Jehofa mme ba ne ba dira ka natla gore ke rate Jehofa le Lefoko la gagwe, Baebele. Le fa go ntse jalo, fa ke le mo dingwageng tsa bolesome, ke ne ka simolola go tsuologa. Ke ne ke tswa mo ntlong ke kukuna bosigo gore ke ye go kopana le basha ba bangwe. Re ne re utswa dikoloi mme re dira dilo tse dingwe tse di neng di re tsenya mo mathateng.
Kwa tshimologong, ke ne ke dira dilo tseo mo sephiring ke sa batle go utlwisa batsadi ba me botlhoko. Mme fa nako e ntse e tsamaya ke ne ke sa tlhole ke boifa go ba utlwisa botlhoko. Ke ne ka itsalanya le batho ba bagolo thata mo go nna ba ba neng ba sa rate Jehofa mme ba ne ba ntlhotlheletsa ka tsela e e sa siamang. Kgabagare ke ne ka bolelela batsadi ba me gore ga ke tlhole ke batla go utlwa sepe ka bodumedi jwa bone. Ka bopelotelele, ba ne ba leka go nthusa mme ke ne ka gana thuso ya bone. Batsadi ba me ba ne ba utlwa botlhoko thata.
Fa ke sena go tswa kwa gae, ke ne ka simolola go dirisa diokobatsi, le e leng go jala le go rekisa matekwane. Ke ne ke tlhoka boitsholo mme ke fetsa nako e ntsi ke ijesa monate kwa ditlelapeng tsa bosigo. Ke ne ka simolola go nna le mokgwa wa go galefa ka bonako. Fa mongwe a ne a dira kgotsa a bua sengwe se ke neng ke sa se rate ke ne ke tlala bogale, gantsi ke ne ke garumela batho le go ba betsa. Tota nka re, ke ne ke dira sengwe le sengwe se ke neng ke rutilwe gore Mokeresete ga a tshwanela go se dira.
KAFA BAEBELE E FETOTSENG BOTSHELO JWA ME KA GONE: Ke ne ka nna tsala e e ntshanang seinong le mosha mongwe yo le ene a neng a dirisa diokobatsi yo a neng a tlhokafalelwa ke rraagwe a sa le monnye. Gantsi re ne re tlotla go fitlha go nna bosigo thata. Mo go mangwe a masigo ao, o ne a mpulela mafatlha a bo a mpolelela kafa a tlhologelelwang rraagwe ka gone. E re ka ke ne ka gola ke itse ka tsholofelo ya tsogo, ke ne ka simolola go mmolelela ka ga Jesu—gore o ne a tsosa baswi le gore o solofetsa go ba tsosa mo isagweng. (Johane 5:28, 29) Ke ne ke tle ke mo reye ke re: “Akanya fela o bona rrago gape. Rotlhe re ka tshelela ruri mo lefatsheng la Paradaise.” Dintlha tseo di ne tsa ama maikutlo a tsala ya me.
Ka dinako tse dingwe, tsala eno ya me e ne e tle e umake dilo tse di jaaka malatsi a bofelo kgotsa thuto ya Tharonngwe. Ke ne ke tle ke mmontshe ditemana di le mmalwa mo Baebeleng ya gagwe tse di neng di senola boammaaruri ka ga Jehofa Modimo, Jesu le ka malatsi a bofelo. (Johane 14:28; 2 Timotheo 3:1-5) Go nna ke bolelela tsala ya me ka ga Jehofa, go ne ga dira gore ke nne ke akanya ka ga Jehofa.
Ka bonya ka bonya, peo ya boammaaruri jwa Baebele e e neng e jadilwe mo pelong ya me mme e sa gole—peo e batsadi ba me ba neng ba leka ka natla go e jala—e ne ya simolola go gola. Ka sekai, ka dinako tse dingwe fa ke ne ke le kwa phathing nna le ditsala tsa me re dirisa diokobatsi, ka tshoganyetso fela ke ne ke tle ke simolole go akanya ka ga Jehofa. Bontsi jwa ditsala tsa me ba ne ba re ba rata Modimo mme boitsholo jwa bone bo ne bo sa bontshe seo. E re ka ke ne ke sa batle go tshwana le bone, ke ne ke itse gore ke tshwanetse go dira eng. Ke ne ke tshwanetse go boela kwa go Jehofa.
Gone ke boammaaruri gore, go motlhofo go itse se o tshwanetseng go se dira mme go thata go se dira. Go ne go le motlhofo go dira diphetogo tse dingwe; ga ke a ka thatafalelwa ke go tlogela diokobatsi. Gape ke ne ka tlogela ditsala tsa me tsa pele mme ka simolola go ithuta Baebele le mogolwane wa Mokeresete.
Le fa go ntse jalo, go ne go le thata go dira diphetogo tse dingwe. Go ne go le thata tota go laola bogale jwa me. Ka dinako dingwe ke ne ke kgona go laola bogale ka lobaka lo lo rileng mme moragonyana ke bo ke boa ke galefa gape. Morago ga foo ke ne ke ikutlwa ke le molato, ke akanya gore ke paletswe. Ke ne ke kgobegile marapo fa ke ya kwa mogolwaneng mongwe yo o neng a nthuta Baebele. Ka metlha o ne a le pelotelele e bile a le pelonomi, o ne a nkgothatsa fela thata. Nako nngwe o ne a re ke bale setlhogo sengwe mo makasineng wa Tora ya Tebelo se se buang ka botlhokwa jwa go sa ineele. * Re ne ra tlotla ka dilo tse ke neng nka di dira fa ke galefa. Ka bonya ka bonya ke ne ka kgona go laola bogale jwa me ke thusiwa ke go akanya ka setlhogo seo le ke go rapela Jehofa. Kgabagare ka April 2000, ke ne ka kolobediwa go nna Mosupi wa ga Jehofa. Boammaaruri ke gore, batsadi ba me ba ne ba itumetse tota.
KAFA KE SOLEGETSWENG MOLEMO KA GONE: Jaanong ke na le kagiso ya mogopolo le segakolodi se se phepa ka gonne ke itse gore ga ke sa tlhole ke leswefatsa mmele wa me ka diokobatsi kgotsa ka boitsholo jo bo sa siamang. Ke nna ke itumetse le fa nka tswa ke dira eng fela, e ka ne e le go bereka, go ya dipokanong tsa Bokeresete kgotsa ke itapolosa ka tsela nngwe. Ke leba botshelo ka tsela e e siameng.
Ke leboga Jehofa ka ntlha ya batsadi ba me ba ba neng ba se ka ba ntlhoboga. Gape ke akanya ka mafoko ano a ga Jesu a a mo go Johane 6:44: “Ga go na motho ope yo o ka tlang mo go nna fa Rara, yo o nthomileng, a sa mo goge.” Ke a itumela fa ke akanya gore ke ile ka kgona go boela kwa go Jehofa ka go bo a ile a nkgogela kwa go ene.
“Ke ne ke Eletsa go Nna le Rre.”—MARCO ANTONIO ALVAREZ SOTO
NGWAGA O A TSHOTSWENG KA ONE: 1977
NAGA E A TSHOLETSWENG KWA GO YONE: CHILE
BOTSHELO JWA GAGWE JWA PELE: LELOKO LA SETLHOPHA SA MMINO WA DEATH-METAL
TSELA E KE NENG KE TSHELA KA YONE PELE: Mmè o nkgodiseditse kwa Punta Arenas, motse o montle o o kwa Kgogometsong ya Magellan gaufi le kwa ntlheng e e kwa borwa jwa Amerika Borwa. Batsadi ba me ba ne ba kgaogana fa ke na le dingwaga di le tlhano, e leng se se neng sa dira gore ke ikutlwe ke latlhilwe. Ke ne ke eletsa go nna le rre.
Mmè o ne a ithuta Baebele le Basupi ba ga Jehofa mme o ne a ya le nna kwa dipokanong tsa Bokeresete kwa Holong ya Bogosi. Le fa go ntse jalo ke ne ke sa rate go ya dipokanong mme gantsi ke ne ke tle ke galefe fa re ya kwa go tsone. Fa ke ne ke na le dingwaga di le 13, ke ne ka kgaotsa gotlhelele go ya kwa dipokanong.
Ka nako eo ke ne ke simolotse go rata mmino mme ka lemoga gore ke na le bokgoni jwa go o tshameka. Fa ke na le dingwaga di le 15, ke ne ke tshameka mmino wa heavy metal le wa death-metal kwa meletlong, kwa dibareng le kwa dikokoanong. Go itsalanya le batho ba ba itseng mmino, go ne ga dira gore ke rate mmino wa classic. Ke ne ka simolola go ithutela mmino kwa sekolong sa mmino sa mo lefelong la rona. Fa ke na le dingwaga di le 20, ke ne ka fudugela kwa motsemogolong, kwa Santiago, go ya go tsweletsa dithuto tsa me. Gape ke ne ka tswelela ke tshameka diletswa tsa mmino wa heavy metal le wa death-metal.
Nako eno yotlhe ke ne ke tshwenngwa ke boikutlo jwa gore ga ke motho wa sepe. E le gore ke itebatse maikutlo ao, ke ne ke tle ke nwe bojalwa ka tsela e e feteletseng le go dirisa diokobatsi ke na le batho ba ke neng ke tshameka mmino le bone ba ke neng ke ba tsaya e le ba lelapa la me. Ke ne ke na le moya wa botsuolodi o o neng o bonala mo tseleng e ke neng ke lebega ka yone. Ke ne ke apara diaparo tse dintsho, ke godisitse ditedu e bile ke godisitse moriri gore o fitlhe mo e ka nnang mo dinokeng.
Gangwe le gape, tsela e ke neng ke itshwara ka yone e ne e dira gore ke lwe le batho ke bo ke tshwarwe ke mapodise. Ka lekgetlho le lengwe fa ke ne ke nole bojalwa, ke ne ka tlhasela bagwebi ba diokobatsi ba ba neng ba tle ba tshwenye nna le ditsala tsa me. Bagwebi bano ba diokobatsi ba ne ba mpetsa botlhoko mo ke neng ka robega lotlhaa.
Le fa go ntse jalo, batho ba ba neng ba nkutlwisa botlhoko thata ke ba ke neng ke atamalane thata le bone. Ka letsatsi lengwe, ke ne ka lemoga gore lekgarebe la me le ne le na le dingwaga di le dintsi le ratana le tsala e ke neng ke atamalane thata le yone, mme ditsala tsotlhe tsa me di ne di ntobetse seo. Ke ne ke utlwile botlhoko thata.
Ke ne ka boela kwa Punta Arenas, kwa ke neng ka simolola go ruta mmino gone le go nna moletsi wa baeyolene e kgolo e e bidiwang cello. Gape ke ne ka tswelela ke tshameka le go rekota mmino wa heavy metal le wa death-metal. Ke ne ka kopana le mosetsana mongwe yo montle yo o bidiwang Sussan mme ra simolola go nna mmogo. Nakwana morago ga foo, Sussan o ne a lemoga gore mmaagwe o ne a dumela thuto ya Tharonngwe mme nna ke ne ke sa e dumele. O ne a mpotsa jaana: “Jaanong boammaaruri ke bofe?” Ke ne ka mmolela gore ke a itse gore thuto ya Tharonngwe ga e boammaaruri le fa ke ne ke sa kgone go mmontsha bosupi go tswa mo Baebeleng. Mme ke ne ke itse gore ke bomang ba ba neng ba ka kgona go mmontsha. Ke ne ka mmolelela gore Basupi ba ga Jehofa ba ne ba ka mmontsha boammaaruri go tswa mo Baebeleng. Go tswa foo ke ne ka dira selo se ke neng ke feditse dingwaga di le dintsi ke sa se dire—ke ne ka rapela Modimo gore a nthuse.
Malatsi a le mmalwa moragonyana, ke ne ka bona monna mongwe yo ke neng ke akanya gore ke a mo itse, mme ka mmotsa gore a ke Mosupi wa ga Jehofa. Le fa a ne a tshositswe ke tsela e ke neng ke lebega ka yone, o ne a araba ka bopelonomi dipotso tsa me malebana le dipokano tse di tshwarelwang kwa Holong ya Bogosi. Ke ne ke tlhatswegile pelo gore go kopana le ene e ne e le sesupo sa gore thapelo ya me e ne e arabiwa. Ke ne ka ya kwa Holong ya Bogosi mme ka nnela kwa morago gore batho ba se ka ba ntemoga. Le fa go ntse jalo, ba le bantsi ba ne ba simolola go ntemoga ba gopola nako ya fa ke ne ke tla dipokanong ke sa le ngwana. Ba ne ba nkamogela ba bo ba ntlamparela ka lorato mo ke neng ka ikutlwa ke na le kagiso. Go ne go ntse jaaka e kete ke tlile gae. Fa ke ne ke bona monna yo a neng a nthuta Baebele fa ke ne ke le monnye, ke ne ka mo kopa gore a ithute le nna gape.
KAFA BAEBELE E FETOTSENG BOTSHELO JWA ME KA GONE: Ka letsatsi lengwe ke ne ka bala Diane 27:11 e e reng: “Tlhalefa morwaaka, mme o ipedise pelo ya me.” Ke ne ka kgatlhwa ke go akanya gore motho wa maemo a a kwa tlase a ka itumedisa pelo ya Mmopi wa lobopo. Ke ne ka lemoga gore Jehofa ke Rre yo ke neng ke sa bolo go mmatla botshelo jwa me jotlhe!
Ke ne ke batla go ipedisa Rre yo o kwa legodimong le go dira thato ya gagwe mme ke ne ke nnile lekgoba la diokobatsi le bojalwa ka dingwaga di le dintsi. Ke ne ka simolola go tlhaloganya thuto ya ga Jesu e e mo go Mathaio 6:24 e e reng “ga go ope yo o ka nnang motlhanka wa beng ba babedi.” Fa ke ntse ke kgaratlhela go dira diphetogo, molaomotheo ono o o mo go 1 Bakorintha 15:33 o ne wa nkama pelo: “Go itlwaelanya le ba ba bosula go senya mekgwa e e molemo.” Ke ne ka lemoga gore ke ne nka se kgone go tlogela mekgwa e e sa siamang fa ke nnela go ya kwa mafelong a ke neng ke tlwaetse go ya kwa go one le go nna ke itsalanya le batho ba e neng e le ditsala tsa me. Kgakololo ya Baebele e ne e utlwala sentle: Ke ne ke tshwanetse go dira diphetogo tse dikgolo gore ke tlogele dilo tse di neng di dira gore ke boele kwa mekgweng e e sa siamang.—Mathaio 5:30.
Go rata mmino go ile ga dira gore go tlogela mmino wa heavy metal gotlhelele e nne tshwetso e e boima thata e nkileng ka tshwanelwa ke go e dira. Mme ditsala tsa me mo phuthegong di ne tsa nthusa gore ke feleletse ke o tlogetse. Ke ne ka tlogela go nwa ka tsela e e feteletseng le go dirisa diokobatsi. Gape ke ne ka beola moriri, ka tlosa ditedu le go tlogela go apara diaparo tse dintsho fela. Fa ke ne ke bolelela Sussan gore ke batla go beola moriri, o ne a batla go itse gore go diregang. O ne a re: “Ke tsamaya le wena go bona gore tota go direga eng kwa Holong eo ya Bogosi!” O ne a rata se a neng a se bona koo mme go ise go ye kae le ene a simolola go ithuta Baebele. Kgabagare, nna le Sussan re ne ra nyalana. Ka 2008, re ne ra kolobediwa go nna Basupi ba ga Jehofa. Re itumelela go direla Jehofa mmogo le mmè.
KAFA KE SOLEGETSWENG MOLEMO KA GONE: Ke ne ka kgaogana le lefatshe le le neng le lebega e kete le na le boitumelo jwa mmatota ka bo ka kgaogana le ditsala tse di boferefere. Ke sa ntse ke rata mmino mme jaanong ke tlhopha gore ke reetsa ofe. Ke bolelela ba lelapa la me le batho ba bangwe, segolobogolo basha, ka se se ntiragaletseng gore ba solegelwe molemo. Ke batla go ba thusa go lemoga gore bontsi jwa dilo tse lefatshe leno le ba solofetsang tsone di ka lebega di kgatlha, mme kwa bofelong ke “matlakala a mantsi.”—Bafilipi 3:8.
Ke bone ditsala tse di ikanyegang mo phuthegong ya Bokeresete, kwa go nang le lorato le kagiso gone. Mo godimo ga moo, ka go atamalana thata le Jehofa, ke ne ka bona Rre yo ke neng ke sa bolo go mmatla.
[Ntlha e e kwa tlase]
^ ser. 14 Setlhogo se se reng “Go Atlega ka go Itshoka” se ne sa tlhagelela mo makasineng wa February 1, 2000, tsebe 4-6.
[Mafoko a a mo go tsebe 13]
“Ke ile ka kgona go boela kwa go Jehofa ka go bo a ile a nkgogela kwa go ene”


text:
71Lefoko la Morena la tla kwa go nna la re:
2“Wena morwa-motho! Morena Modimo o bua le naga ya Iseraele jaana a re: Bokhutlo bo tlile, e bong bokhutlo jwa dikhutlo tse nne tsa lefatshe. 3Jaanong bofelo bo a go tlela. Ke tla go romela bogale jwa me, ke go atlhola ka fa tsamaong ya gago, ke go beletsa maila otlhe a gago. 4Leitlho la me ga le ka ke la go utlwela botlhoko; ga nka ke ka go tlhomogela pelo. Mme ke tla go beletsa ditsela tsa gago. O tla boelwa ke makgapha a gago. Mme lo tla itse gore ke nna Morena.”
5Morena Modimo o bua jaana a re: “Bonang, ditatlhego di e tla ka go latelana. 6Bokhutlo bo tlile, bofelo bo e tla; bo go tsogetse, bonang, bo e tla. 7Phetogo e a go tlela, wena moagi wa lefatshe. Sebaka se e tla, letsatsi le gaufi, e bong la therego, e seng la tuduetso kwa dithabeng.
8“Jaanong ke tla akofa ke goromeletsa kgalefo ya me mo go wena, ke dirafatsa bogale jwa me mo go wena, ke go atlhola ka fa tsamaong ya gago, ke go bolaisa maila otlhe a gago. 9Leitlho la me ga le ka ke la rekegela, ga nka ke ka tlhomoga pelo; ke tla go naya tse di tshwanetseng tsamao ya gago. Maila a gago a tla go bolaya, mme lo tla itse gore ke nna Morena yo o lo otlang.
10“Letsatsi ke leo, bonang, le e tla; phetogo e bolotse, thupa e tswa dithunya, boikgantsho bo a tlhoga.
11Go dira ka thata go tsogile go nna kotlo ya boikepo. Ga go ka ke ga sala sepe sa bone, le e seng sa bontsi jwa bone le e seng kgalalelo mo go bone.
12“Sebaka se tlile, letsatsi le atametse. A moreki a se ka a itumela! A morekisi a se ka a hutsafala! Gonne bogale jwa Modimo bo senya dilo tsotlhe tsa teng. 13Gonne morekisi ga a nke a boela kwa go tse di rekisitsweng, le fa a sa ntse a phela. Gonne polelelopele ka ga dilo tsotlhe tsa lefatshe ga e ka ke ya boela kwa morago. Ga go na ope yo o phelang mo boleong, yo o ka bolokang bophelo jwa gagwe.
14Ba letsa lonaka le go baakanya tsotlhe, mme ga go na ope yo o yang kwa ntweng. Gonne bogale jwa me bo tuketse dilo tsotlhe tsa teng.
15“Tšhaka e ka kwa ntle. Leroborobo le tlala di ka mo teng. Yo o kwa tshimong o tla swa ka tšhaka; yo o mo motseng tlala le leroborobo di tla mo ja. 16Ba ba falotseng ba bone ba tla nna kwa dithabeng jaaka maeba a dikgaga, ba lela botlhe, mongwe le mongwe ka ntlha ya boleo jwa gagwe. 17Mabogo otlhe a tla repa; mangole otlhe a tla nna metsi. 18Ba tla apara diaparo tsa bohutsana; therego e tla ba khurumetsa. Difatlhego tsotlhe di tla tlhajwa ke ditlhong; ditlhogo tsotlhe tsa bone di tla nna mafatla.
Jer. 48:37
19Selefera ya bone ba tla e latlhela mo mebileng. Gouta ya bone e tla nna maila mo go bone. Selefera ya bone le gouta ya bone ga di kitla di kgona go ba pholosa ka letsatsi la bogale jwa Morena. Ga ba nke ba itse go didimatsa selelo sa bone ka tsona, le e seng go kgorisa dimpa tsa bone ka tsona. Gonne ke tsona tse di ba leofisitseng.
Sef. 1:18
20Bone ba ne ba ikgantsha ka bontle jwa mekgabo ya tsona; ba bile ba dira ditshwantsho tsa medimo e e maila le makgapha ka tsona. Ke ka moo ke tla di ba fetolelang se se ba tenang.
21“Ke tla di neela mo diatleng tsa baeng, gore ba di thope, le mo diatleng tsa baikepi ba lefatshe gore ba di ba thukhuthe, ba di itshekolole. 22Ke tla faposa sefatlhego sa me mo go bone gore dinokwane di itshekolole lehumo la me,7:22 Go tewa Tempele. di tsene mo go lone, di le tlhapatse.
23“Dira keetane! Gonne lefatshe le tletse melato ya go tsholola madi, le motse o tletse tshiamololo. 24Ke tla tlisa ditšhaba tse di setlhogo go feta tsotlhe; di tla thopa matlo a bone. Ke tla khutlisa boikgodiso jwa beng ba thata. Mafelo a a boitshepo a bone a tla itshekololwa. 25Pitlagano e e tla; ba batla thuso, mme ga e yo. 26Kotsi e tla latela kotsi; pegelo e e tshosang e latela pegelo e e tshosang. Ba tla batla pono mo go moporofeti, mme thuto e senyegetse moperesiti, le kgakololo ga e yo mo banneng ba bagolo. 27Kgosi e tla hutsafala; kgosana e tla apara therego. Diatla tsa batho ba lefatshe di tla repa ka letshogo. Ke tla ba direla ka fa tsamaong ya bone, ke ba atlhola ka fa go tshwanetseng ka teng, mme ba tla itse gore ke nna Morena.”